Chelsea bakal tambah derita United
Oleh KOSMO!

27 November 2021, 2:00 pm
Oleh IRFAN BURHANUDDIN
TUMPUAN saingan minggu ke-13 Fantasi Premier League (FPL) sudah pasti terarah kepada pertembungan hebat antara dua pasukan, Chelsea menentang Manchester United di Stamford Bridge awal pagi Isnin ini.
Situasi semasa United tanpa kelibat pengurus tetap dengan kekosongan itu kini diisi sementara waktu oleh Michael Carrick bakal dimanfaatkan sepenuhnya oleh Chelsea selaku juara Eropah dan pendahulu Liga Perdana Inggeris (EPL).
Hari ini, Kosmo! berkongsi beberapa tips bagi membolehkan para pengurus FPL melakukan pertaruhan terbaik dalam usaha memburu mata maksimum ketika saingan musim ini.
PENJAGA GOL
AARON Ramsdale dijangka kembali mempamerkan permainan terbaiknya memastikan gawang Arsenal tidak dibolosi menentang Newcastle malam ini selepas tewas teruk kepada Liverpool minggu lalu.
PERTAHANAN
REECE James terus menjadi pilihan utama di bahagian pertahanan meskipun Chelsea berdepan tugas sukar menentang United pada Isnin ini berdasarkan kecemerlangannya mengutip 54 mata daripada empat perlawanan terakhir.

TENGAH
BERNARDO Silva muncul pemain terbaik Manchester City ketika ini dan dia dijangka kekal dalam kesebelasan utama berdepan West Ham United esok walaupun skuad kendalian Pep Guardiola itu sering kali melakukan pertukaran.
PENYERANG
RAUL Jimenez seakan-akan sudah menemui semula sentuhan penyudah tajamnya apabila berjaya menjaringkan dua gol dalam tiga aksi terakhir bersama Wolves. Teemu Pukki juga boleh menjadi alternatif kerana harganya yang murah.
KAPTEN
MOHAMED Salah sekali lagi menjadi pilihan Kosmo! sebagai kapten FPL minggu ini disebabkan rekod cemerlangnya dengan 11 gol dan lapan bantuan jaringan, lebih-lebih lagi apabila turun menentang Southampton di Anfield.
FORMASI: 4-4-2
NILAI KESELURUHAN: £97.8 juta

KESEBELASAN UTAMA
Penjaga gol
Aaron Ramsdale (Arsenal) – £4.8
Pertahanan
Trent Alexander-Arnold (Liverpool) – £7.8
Reece James (Chelsea) – £6.1
Antonio Rudiger (Chelsea) – £5.9
Joao Cancelo (Man. City) – £6.6
Tengah
Mohamed Salah (Liverpool) – £13.0
Conor Gallagher (C. Palace) – £6.0
Leandro Trossard (Brighton) – £6.5
Bernardo Silva (Man. City) – £7.2
Penyerang
Raul Jimenez (Wolves) – £7.8
Teemu Pukki (Norwich) – £5.8
Simpanan
Ben Foster (Watford) – £4.1
Emmanuel Dennis (Watford) – £5.3
Emile Smith Rowe (Arsenal) – £6.6
Rayan Ait Nouri (Wolves) – £4.3

JADUAL PERLAWANAN
SABTU
ARSENAL lwn NEWCASTLE
Siaran langsung Astro 813, 8.30 mlm
C. PALACE lwn A. VILLA
Siaran langsung Astro 811, 11 mlm
LIVERPOOL lwn SOUTHAMPTON
Siaran langsung Astro 813, 11 mlm
NORWICH lwn WOLVES
Siaran langsung Astro 812, 11 mlm
AHAD
BRIGHTON lwn LEEDS
Siaran langsung Astro 811, 1.30 pagi
BRENTFORD lwn EVERTON
Aksi berlangsung pada pukul 10 mlm
BURNLEY lwn TOTTENHAM
Siaran langsung Astro 812, 10 mlm
LEICESTER lwn WATFORD
Siaran langsung Astro 813, 10 mlm
MAN. CITY lwn WEST HAM
Siaran langsung Astro 811, 10 mlm
ISNIN
CHELSEA lwn MAN. UNITED
Siaran langsung Astro 813, 12.3O tengah mlm


Model kahwini diri sendiri ‘bercerai’ selepas 90 hari
Oleh KOSMO!

27 November 2021, 2:00 pm
SAO PAULO, BRAZIL – Seorang model dari Brazil yang berkahwin dengan dirinya sendiri pada September lalu memilih untuk ‘bercerai’ selepas 90 hari kerana telah menemui cinta baharu, lapor portal berita MailOnline semalam.
Perkahwinan Cris Galera, 33, menjadi tajuk utama akhbar pada September lalu selepas dia meraikan perkahwinan dengan dirinya sendiri yang digelar ‘sologami’ di hadapan sebuah gereja di Sao Paulo.
Wanita itu kini memutuskan untuk bercerai selepas jatuh cinta dengan orang lain. Dia bagaimanapun enggan mendedahkan pasangannya itu.
Menurut Galera, dia akan menunggu sehingga proses perceraiannya selesai dan rasmi sebelum terbang ke London untuk menjalani sesi penggambaran.
Dia yang mempunyai lebih 191,000 pengikut di Instagram mengambil keputusan untuk mengahwini diri sendiri selepas sering gagal dalam perhubungan.
“Lelaki sukar untuk setia kepada seorang wanita. Mereka selalu mahu bercinta dengan ramai wanita dalam satu-satu masa,” katanya. – AGENSI


Hanya 43 orang di dunia ada darah emas
Oleh MOHD RASDAN AHMAD

27 November 2021, 2:28 pm
PETALING JAYA – Menjadi seorang insan yang terpilih dan cukup ‘rare’ jika dibandingkan dengan orang kebanyakan lain semestinya menjadi satu kebanggaan kepada diri sendiri.
Ada yang mempunyai kelebihan dari segi kepakaran mengira dengan cepat, mempunyai anak mata berwarna hijau atau menjadi salah seorang manusia daya ingatan tinggi adalah satu kelebihan yang dianugerahkan oleh sang pencipta.
Mungkin masih ramai lagi yang tidak mengetahui mengenai ‘The Golden Blood’ (darah emas) yang dikatakan darah yang paling ‘rare’ atau sukar diperolehi di dunia.
Kebiasaannya kita hanya mendengar mengenai kumpulan darah O, B dan yang lain-lain, namun kali ini lain apabila pemilik kumpulan darah ini dilaporkan hanya 43 orang sahaja di seluruh dunia.
Kumpulan darah penderma ini ialah Rhnull, iaitu kumpulan darah paling sukar ditemui di dunia.
Paling mengejutkan daripada jumlah tersebut, rupa-rupanya negara kita juga bertuah apabila memiliki ‘wonder women’ yang turut tergolong dalam kumpulan darah ini.

Melalui satu perkongsian laman Facebook Derma Darah Terengganu Kite, seorang wanita tempatan dilaporkan memiliki keistimewaan ini setakat ini di Malaysia.
Jelas laman tersebut, darah yang didermakan akan dihantar ke Pusat Darah Negara, Kuala Lumpur untuk disejuk bekukan untuk disimpan.
“Seterusnya darah jenis ini akan disimpan dalam peti nitrogen dengan suhu – 80 darjah celsius selama 10 tahun.
“Jika ada pesakit yang memerlukan darah jenis ini, maka darah ini akan dicairkan untuk digunakan. You are the special one, sis!,” jelas laman tersebut. – K! ONLINE.


Arteta mahu Wenger kembali ke Emirates
Oleh KOSMO!

27 November 2021, 12:00 pm
LONDON – Pengurus Arsenal, Mikel Arteta mendedahkan beliau mahu bekas ‘bosnya’ Arsene Wenger kembali ke Emirates dan mengakui perbincangan mengenai perkara itu sudahpun dimulakan.
Walaupun kini menjalankan tugas bersama Persekutuan Bola Sepak Antarabangsa (FIFA), Wenger yang meninggalkan Arsenal pada Mei 2018 masih kekal mengikuti perkembangan pasukan itu secara rapat.
“Sudah ada perbincangan. Saya sudah pun bercakap dengannya dan peluang itu menjadi sesuatu yang menyenangkan dan berharap dapat membawanya semula ke sini.
“Saya fikir dia (Wenger) akan memperoleh persekitaran yang menyeronokkan atas dasar rasa hormat dan kasih sayang semua orang dengan apa yang sudah dilakukannya,” kata Arteta yang bakal mengetuai Arsenal untuk aksi menentang Newcastle United malam ini.
Ketika mengendalikan Arsenal, Wenger memenangi tiga kejuaraan Liga Perdana Inggeris, tujuh Piala FA dan pada 2014, pengurus itu turut memilih Arteta sebagai kapten pasukan.
Sebelum ini, Wenger mengakui tidak menolak kemungkinan untuk kembali menggalas tugas dalam pengurusan pasukan terutama melibatkan pasukan kebangsaan.

“Saya sudah cukup gila untuk membuat keputusan gila. Sekarang saya terbabit dalam projek bersama FIFA tetapi untuk pasukan kebangsaan siapa tahu,” katanya. – AGENSI


Cari rumah harga RM4 juta, Iqbal ‘hijrah’ ke Indonesia
Oleh MOHAMMAD SHAHEMY AZMI

27 November 2021, 1:08 pm
PETALING JAYA – Usahawan dan juga penyanyi Ahmad Iqbal akhirnya ‘meninggalkan’ Malaysia apabila telah berangkat ke Jakarta, Indonesia, semalam.
Iqbal atau nama lengkapnya Ahmad Iqbal Zulkefli berkata, dia membawa diri dan akan tinggal di negara seberang atas alasan mencari ketenangan selain urusan kerja.
“Selamat tinggal Malaysia. Bermula hari ini (semalam), saya akan tinggal di Indonesia. Memang atas urusan kerja, namun saya harus bawa diri. Saya pamit (mengucapkan selamat tinggal),” ujarnya menerusi Instagram.
Dalam pada itu, Iqbal yang baharu sahaja melancarkan single berjudul Hujan pada 1 November lalu turut mengucapkan terima kasih kepada pihak yang telah banyak menyakiti hatinya dan berharap dapat menemui kebahagiaan yang dicari di Indonesia.
“Terima kasih kepada semua yang menyakiti saya. Terima kasih kepada yang masih sudi mendoakan. Saya berharap di Indonesia, saya boleh bahagia dan bertemu dengan orang yang boleh menyembuhkan luka (mengubati hatinya),” kata Iqbal.
Menerusi hantara dalam InstaStory miliknya, bekas pembantu peribadi kepada usahawan Datuk Seri Vida itu turut menyatakan bahawa dia sedang mencari sebuah kediaman berharga tidak melebihi AS$1 juta (RM4.24 juta) di Indonesia untuk dibeli.

“Siapa jumpa rumah untuk dijual di Jakarta, mohon beritahu saya. Rumah sederhana sahaja tidak lebih AS$1 juta (RM4.24 juta). Sekadar rumah berteduh saya di sini (Indonesia),” soal Iqbal.
Terdahulu, Kosmo! pada 18 November lalu melaporkan Iqbal pernah meluahkan rasa kesal apabila terus menjadi mangsa kecaman netizen sehingga dia dihina dengan gurauan sensitif tanpa belas kasihan sehingga menganggap dirinya tidak lagi sesuai untuk menetap di Malaysia.
Semuanya berpunca apabila Iqbal pernah beberapa kali menuai kebencian netizen bermula dengan kisah ‘pernikahan tak jadi’ dengan Vida
Pasangan itu merancang mendirikan rumah tangga pada Disember akan datang tetapi berdepan pelbagai konflik seperti tidak mendapat restu kedua-dua anak Vida dan beberapa konflik lain. – K! ONLINE


Impak Pedro bantu Lazio menang
Oleh KOSMO!

27 November 2021, 1:00 pm
MOSCOW – Pengendali Lazio, Maurizio Sarri memuji impak yang diberikan oleh pemain sayap veteran, Pedro selepas membantu pasukan memenangi aksi Liga Europa menentang Lokomotiv Moscow dengan keputusan 3-0 awal pagi semalam.
Pada perlawanan tersebut, dua gol hasil ledakan penyerang utama, Ciro Immobile dan satu jaringan lagi disumbangkan oleh Pedro telah membantu kelab Serie A itu meloloskan diri ke peringkat kalah mati secara automatik.
Kata Sarri, keputusan untuk memasukkan bekas pemain Barcelona berusia 34 tahun itu pada awal babak kedua telah mengubah lanskap perlawanan sehingga menyaksikan jentera serangan lebih tajam dan berjaya menjaringkan tiga gol.
“Saya sangat berpuas hati dengan prestasi pasukan meskipun pada babak pertama agak bergelut selepas pasukan tuan rumah memberikan tentangan yang cukup sengit dengan tidak membenarkan kami selesa mengawal bola seperti biasa.
“Namun, situasi berbeza pada babak kedua apabila saya melakukan perubahan taktikal dengan memasukkan Pedro dan keputusan tersebut telah mengubah corak permainan. Meskipun sudah berusia, Pedro masih lagi memiliki kualiti setara pemain kelas dunia dan saya gembira mewakili pasukan kami,” katanya.
Sementara itu, bekas pengendali kelab Chelsea itu tidak mahu pasukannya mendabik dada sebaliknya fokus untuk mengharungi perlawanan getir bertemu Napoli pada perlawanan Serie A awal pagi Isnin di Stadium Diego Maradona. – AGENSI


IMC minta tangguh bayar tunggakan gaji pemain
Oleh AZIZAN HASHIM

28 November 2021, 8:45 pm
IPOH – Pemilik baru Perak FC, Impact Media Communications Sdn. Bhd. (IMC) sedang berusaha meminta penangguhan pembayaran tunggakan gaji pemain yang diarahkan kepadanya.
Perkara itu dimaklumkan oleh Pengarah, Perkongsian dan Jualan Penajaannya, Muhammad Yunus Zakariah.
Pembayaran tunggakan gaji selama tiga bulan itu sepatutnya dilunaskan hari ini sepertimana arahan oleh Persatuan Pemain Profesional Bola Sepak Malaysia (PFAM).
“Kami baru berbincang dengan peguam-peguam PFAM untuk meminta penangguhan sementara.
“Memang isu tunggakan gaji ini menjadi keutamaan kami.
“Kami berharap dapat mencapai persetujuan dengan PFAM dan menyediakan pemain satu pelan bayaran dalam tempoh terdekat,” ujarnya.

Pada dasarnya kata Muhammad Yunus, PFAM bersetuju tetapi selagi tiada hitam putih pihak IMC tidak boleh memutuskan apa- apa.
Beliau yang dijangka dilantik sebagai Ketua Pegawai Eksekutif (CEO) Perak FC juga memberitahu, urusan pembelian saham kelab itu sebenarnya belum dimuktamadkan tetapi IMC sudah boleh menjalankan urusan .
“Keutamaan kini diberikan untuk menyelesaikan isu gaji dan selepas itu barulah urusan pembentukan pasukan akan dibuat.
“Kami belum putus siapa yang akan dilantik sebagai ketua jurulatih pasukan. Ia akan dibuat selepas selesai urusan pemain,” katanya. -K! ONLINE


Wabak JE diisytihar di Kota Setar
Oleh NORLIDA AKMAR IDROS

28 November 2021, 10:52 pm
ALOR SETAR – Jabatan Kesihatan Negeri Kedah (JKNK) mengisytiharkan wabak Japanese Encephalitis (JE) di daerah Kota Setar selepas mengesan dua kes jangkitan penyakit itu pada bulan ini.
Pengarah Kesihatan negeri, Dr. Othman Warijo memberitahu, kes pertama dilaporkan pada 18 November lalu disusuli kes kedua pada 25 November.
“Berikutan itu, wabak JE telah diisytiharkan oleh jabatan ini pada 25 November lalu.
“Pesakit bagi kedua-dua kes tersebut telah meninggal dunia,” katanya dalam satu kenyataan di sini hari ini.
Kata beliau, jumlah kumulatif kes JE yang dilaporkan di negeri ini sehingga Khamis lalu adalah 10 kes berbanding lapan kes dalam tempoh sama tahun lalu.
“Ia menunjukkan peningkatan sebanyak 25 peratus dengan tiga daripada 10 kes telah meninggal dunia,” ujarnya.

Menurutnya, aktiviti kawalan wabak telah dilaksanakan serta-merta oleh Pejabat Kesihatan Daerah Kota Setar dan JKNK.
“Antara tindakan kawalan ialah kawalan vektor menerusi semburan ruang termal dan larvasiding di lokaliti kediaman pesakit dan tempat berisiko di lokaliti wabak.
“Selain itu dilakukan kajian entomologi oleh Pegawai Sains Kaji Serangga di lokaliti wabak dan pengesanan kes secara aktif (ACD) di sekitar kawasan terlibat,” jelasnya.
Kata beliau, bagi mencegah penularan penyakit JE, masyarakat diseru supaya mengelakkan gigitan nyamuk dengan menggunakan repelan serta memakai pakaian berlengan panjang dan seluar panjang berwarna cerah apabila berada di luar rumah.
“Selain itu, tindakan menyembur aerosol di dalam rumah sekitar pukul 10 malam boleh dilakukan bagi membunuh nyamuk dewasa.
“Bersihkan kawasan persekitaran serta mencari dan memusnahkan tempat pembiakan nyamuk di kediaman masing-masing,” katanya.
Tambahnya, orang ramai juga diminta supaya mendapatkan rawatan segera di klinik kesihatan sekiranya mengalami gejala seperti demam, sakit kepala dan muntah. – K! ONLINE


Hidap SLE tidak halang bergelar graduan
Oleh ZAKKINA WATI AHMAD TARMIZI

28 November 2021, 8:19 pm
SEREMBAN- Menghidap penyakit systemic lupus erythematosus (SLE) sehingga menjejaskan aktiviti seharian tidak menjadi penghalang buat Nur Izzati Elya Alfian, 23, mengenggam segulung ijazah.
Hari ini dia bergelar graduan Ijazah Sarjana Muda Dakwah dan Pengurusan Islam Dengan Kepujian pada Majlis Konvokesyen Universiti Sains Islam Malaysia (USIM) Ke-19 hari ini.
Nur Izzati Elya yang berasal dari Kampung Bukit Changgang, Banting, Selangor memberitahu, dia menghidap penyakit itu sejak tahun lalu.
“Sejak saya menghidap penyakit SLE, saya sering mengalami serangan jantung, sakit kulit dan kaki. Saya juga terpaksa menggunakan kerusi roda dan terpaksa tinggal di wad selama beberapa hari kerana sukar bernafas dan mengalami lemah badan.
“Pada waktu itu, rakan sekuliah banyak bantu saya menghantar bahan bacaan melalui WhatsApp dan emel.
“Penulisan tesis saya juga hampir tidak dapat disiapkan pada waktunya kerana jatuh sakit selama hampir tiga bulan. Alhamdullilah, walaupun berdepan kesukaran, saya berjaya graduasi pada hari ini,” katanya ketika ditemui pemberita di Dewan Tuanku Canselor, USIM, Nilai di sini hari ini.

Katanya lagi, dia telah mendapat rawatan di Hospital Putrajaya dan kesan penyakitnya itu juga semakin berkurangan.
“Saya boleh menjalani kehidupan seperti biasa namun perlu mengambil ubat bagi mengubati SLE ini seumur hidup saya.
“Ada beberapa perkara yang saya tidak boleh lakukan seperti terdedah kepada terik matahari, angkat barangan berat dan mudah letih,” katanya yang sedang menjalani latihan di Akademi Daie Muda Yayasan Dakwah Islamiah Malaysia (Yadim).
Sementara itu, Nur Ezzati Elya pernah mendapat perhatian sebelum ini berhubung pandangannya tentang
golongan lesbian, gay, biseksual dan transgender (LGBT).
“Kumpulan LGBT in terbahagi kepada beberapa kumpulan iaitu kumpulan mahu berubah dan yang memang tidak mahu berubah langsung.
“Bagi saya untuk kumpulan pertama itu, kita tidak boleh tinggal mereka dan perlu membantu mereka keluar, ” katanya.-K! ONLINE


Lelaki rempuh pengawal keselamatan di KSAB ditahan polis Singapura
Oleh KHAIRUL MOHD. ALI

28 November 2021, 10:15 pm
JOHOR BAHRU – Seorang pemandu kereta Proton Iswara yang merempuh pengawal keselamatan di Kompleks Sultan Abu Bakar (KSAB) di Iskandar Puteri semalam ditahan polis Singapura ketika cuba melarikan diri.
Ketua Polis Johor, Datuk Ayob Khan Mydin Pitchay berkata, kejadian langgar lari itu dilaporkan berlaku pada pukul 4 pagi.
Katanya, mangsa yang berusia 38 tahun mengalami kecederaan ringan akibat dirempuh kenderaan jenis Proton Iswara.
“Siasatan dibuat mendapati suspek bertindak melarikan diri mengikut laluan eksport lori selepas enggan memberikan kerjasama semasa pemeriksaan dijalankan pihak keselamatan.
“Suspek kemudiannya ditahan polis Singapura dan akan diserahkan kepada Polis Diraja Malaysia setelah proses dokumentasi selesai,” katanya dalam satu kenyataan, di sini hari ini.
Tambah beliau, pemeriksaan lanjut dibuat terhadap suspek mendapati suspek tidak memiliki sebarang rekod jenayah lampau.

“Kes ini akan disiasat mengikut Seksyen 307, Seksyen 186, Seksyen 427 dan Seksyen 447 Kanun Keseksaan kerana cubaan bunuh, menghalang penjawat awam menjalankan tugas, melakukan perbuatan khianat dan ceroboh.
“Suspek yang berusia 47 tahun itu juga akan disiasat 42 Akta Pengangkutan Jalan 1987 kerana memandu dengan melulu dan merbahaya,” ujarnya.-K! ONLINE


Lelaki tegar curi kabel walaupun dirakam
Oleh MOHAMAD HAFIZI BIN MOHD SAID

28 November 2021, 10:26 pm
IPOH – Dua rakaman video seorang lelaki dipercayai mencuri kabel telefon milik Telekom Malaysia (TM) di Manjoi di sini tular di laman media sosial hari ini.
Video berdurasi lebih satu minit yang dikongsi pengguna bernama Zahir Isma’i turut mendapat pelbagai reaksi netizen.
Berdasarkan video itu, individu yang merakam aksi lelaki tersebut menegur tindakannya menurunkan kabel telefon menggunakan galah.
Namun lelaki berkenaan tidak mengendahkan teguran sebaliknya terus cuba menurunkan kabel tersebut dan membalas dengan berkata dia tidak menganggu individu yang menegurnya.
“Aku tidak kacau hang pun, pergi. Aku pergi ambil tempat lain pun dia tidak kacau dan sudah 10 aku ambil,” katanya.
Bagaimanapun, video itu kemudian telah dipadam dari akaun TikTok tersebut dan pemiliknya kemudian memuat naik video kedua dengan memaklumkan video pertama dipadam pihak TikTok.

Video kedua yang dimuat naik pula menunjukkan lelaki berkenaan turut mencuri kabel telefon sehari sebelum kejadian video pertama dirakam.
Rata-rata warga maya menyuruh pengguna akaun tersebut membuat laporan polis dengan segera.
Sehingga kini video kedua yang dimuat naik sekitar pukul 8 malam tadi telah ditonton lebih 50,000 pengguna dengan lebih 300 komen.- K! ONLINE


Kerajaan kaji laksana VTL laut dengan Singapura, Indonesia
Oleh KHAIRUL MOHD. ALI

28 November 2021, 8:34 pm
JOHOR BAHRU – Kerajaan sedang mengkaji kemungkinan untuk melaksanakan inisiatif Laluan Perjalanan Lengkap Vaksin (VTL) laut selepas VTL udara dan darat mula dilaksana bermula esok.
Menteri Pengangkutan, Datuk Seri Dr. Wee Ka Siong berkata, pelaksanaan VTL laut itu akan melibatkan negara jiran iaitu Singapura dan Indonesia.
“Program VTL melalui darat dan udara di antara Malaysia dan Singapura akan bermula esok (29 November), maka peluasan program VTL seterusnya pastilah melalui laut.
“Kemudahan Desaru Coast Ferry Terminal (DCFT) sememangnya dirancang untuk membawa pelancong dari Singapura dan Indonesia melalui perkhidmatan feri.
“Bangunan terminal feri ini telah siap dibina dan kaunter imigresen dijangka beroperasi pada bulan depan,” katanya dalam satu kenyataan di laman Facebook rasmi miliknya selepas melakukan lawatan kerja ke DCFT, Kota Tinggi, hari ini.
Tambah beliau, perbincangan sedang dijalankan dengan pengusaha feri untuk memohon kebenaran pelaksanaan inisiatif itu daripada Jabatan Laut Malaysia (JLM) dan Maritime and Port (MPA) Singapura.

“Pengurus Besar Desaru Ferry Sdn. Bhd., Kapten Sathasivam memaklumkan pihaknya sedang berbincang dengan para pengusaha feri untuk memohon dari JLM dan MPA Singapura.
“Proses kelulusan dijangka mengambil masa antara dua hingga tiga bulan,” ujarnya.
Tambah beliau, Kementerian Pengangkutan sedia membantu pengusaha feri untuk mendapatkan kelulusan dari JLM dan mempermudahkan urusan syarikat dengan pihak MPA jika perlu.
Esok, Perdana Menteri, Datuk Seri Ismail Sabri Yaakob bersama rakan sejawatannya, Perdana Menteri Singapura, Lee Hsien Loong bakal merasmikan pembukaan semula sempadan Malaysia-Singapura melalui inisiatif VTL darat.
Pelaksanaan VTL darat itu akan bermula serentak dengan VTL udara yang menghubungkan lapangan terbang Changi di Singapura dan Lapangan Terbang Antarabangsa Kuala Lumpur (KLIA) di Malaysia.-K! ONLINE


Selangor antara 12 negeri diramal alami cuaca buruk
Oleh HARRITH HISHAM

28 November 2021, 10:00 pm
PETALING JAYA – Ribut petir dan hujan lebat dijangka melanda hampir ke seluruh negara malam ini.
Jabatan Meteorologi Malaysia (MetMalaysia) dalam satu kenyataan berkata, keseluruhan kawasan Wilayah Persekutuan, Perlis dan Melaka diramalkan mengalami cuaca buruk sehingga pukul 11 malam ini.
Di sebelah utara, amaran cuaca buruk turut dikeluarkan di Kedah melibatkan kawasan Langkawi dan Kubang Pasu.
Selain itu, ribut petir dan hujan lebat turut dijangka melanda Perak di Manjung, Kinta, Perak tengah, Kampar, Bagan Datuk, Hilir Perak, Batang Padang dan Muallim.
Dalam pada itu, Kelantan turut mengalami hujan lebat tertumpu di kawasan Tumpat, Pasir Mas, Bachok, Machang, Pasir Puteh dan Gua Musang manakala di Terengganu pula hanya melibatkan kawasan Besut.
“Di Pahang, ribut petir dijangka melanda Tanah Tinggi Cameron, Lipis, Jerantut, Maran dan Kuantan sementara di Selangor, cuaca buruk dijangkakan di Sabak Bernam, Kuala Selangor, Sepang, Kuala Langat dan dan Klang,” katanya.

Amaran yang sama turut dikeluarkan bagi Negeri Sembilan di Seremban, Port Dickson, Rembau dan Tampin manakala di Johor pula hanya melibatkan Tangkak.
Di sebelah timur, hujan lebat dijangka membabitkan Sarawak di Sibu(Kanowit), Kapit, Bintulu dan Miri seterusnya Sabah di Pandalaman, Pantai Barat (Papar) dan Sandakan (Tongod dan Beluran). K! ONLINE


Utamakan bahasa Melayu dalam persidangan, mesyuarat – PM
Oleh MOHD SHARKAWI LONDING

28 November 2021, 10:33 pm
JOHOR BAHRU – Perdana Menteri, Datuk Seri Ismail Sabri Yaakob menegur pihak swasta, syarikat berkaitan kerajaan (GLC) dan agensi kerajaan yang tidak mengutamakan penggunaan bahasa Melayu dalam program mereka.
Ismail Sabri berkata, beliau mendapati bahasa Inggeris lebih digunakan termasuk dalam mesyuarat melibatkan agensi terlibat dan GLC.
Malah, penggunaan nama syarikat, projek perumahan dan jenama produk kini juga menjadi lumrah dengan tidak menggunakan bahasa Melayu.
“Saya berharap setiap persidangan, mesyuarat dan lain-lain mesti menggunakan bahasa Melayu selepas ini. Siapa lagi boleh mengangkat bahasa Melayu melainkan kita sendiri.
“Sebagai Keluarga Malaysia dan empunya bahasa ibunda ini, kita harus berasa bangga kerana di celah-celah ruang penguasaan teguh bahasa Inggeris, bahasa Melayu tetap ampuh mencorak ritma yang tersendiri dan sentiasa mekar di persada tamadun dunia,” katanya.
Beliau berkata demikian ketika merasmikan Malam Kemuncak Pidato Antarabangsa Bahasa Melayu (PABM) Piala Perdana Menteri 2021 di Dewan Sultan Iskandar, Universiti Teknologi Malaysia (UTM), di sini malam ini.

Hadir sama, Menteri Besar, Datuk Hasni Mohammad dan Menteri Pengajian Tinggi, Datuk Seri Dr. Noraini Ahmad.
Ismail Sabri berkata, keunggulan bahasa Melayu tidak berlaku kepada semua bahasa utama dunia lain kerana terdapat bahasa yang lenyap ditelan arus globalisasi, manakala sebahagian yang lain berhadapan dengan ancaman kepupusan.
“Kita harus bersyukur kerana perkara itu tidak berlaku kepada bahasa Melayu. Semuanya hasil kesepaduan rumpun nusantara yang terdiri daripada Malaysia, Indonesia dan Brunei selaku pendukung utama.
“Dengan itu adalah tidak mustahil jika bilangan penutur bahasa Melayu di dunia yang kini sudah melebihi 300 juta orang akan lebih berkembang sekaligus mengembalikan zaman kegemilangan ‘lingua franca’ bahasa Melayu,” katanya.
Tambah Perdana Menteri, bahasa Melayu juga berjaya melepasi ujian masa dan zaman selain pelbagai usaha sedang dilakukan untuk mengembang dan memperkasa penggunaan bahasa Melayu baik di peringkat nasional mahupun antarabangsa seiring dengan perubahan teknologi.
Menurut Ismail Sabri, Malaysia mahu mengulangi sejarah kegemilangan bahasa Melayu dengan menjadikan bahasa itu sebagai bahasa pengungkap ilmu dan bahasa antarabangsa abad ke-21.
“Kerajaan komited untuk memastikan dasar-dasar yang digubal menyokong usaha pemartabatan bahasa Melayu. Untuk itu, kerajaan sangat menggalakkan pelaksanaan program dan aktiviti kebahasaan dan kesusasteraan yang dapat menyemarakkan lagi roh kecintaan terhadap bahasa Melayu,” katanya.
Dalam PABM kali ke-14, seramai 78 peserta dari 36 negara menyertai pertandingan ini melalui tiga kategori iaitu Pelajar Antarabangsa, Alam Melayu dan Pelajar Antarabangsa yang menetap di Malaysia.-K! ONLINE


Legenda F1, Frank Williams meninggal dunia
Oleh MUHAMMAD RIDUAN MOHD HANAFIAH

28 November 2021, 11:19 pm
LONDON – Pengasas dan bekas ketua pasukan Williams Racing Formula Satu (F1), Sir Frank Williams telah meninggal dunia pada usia 79 tahun.
Mendiang yang membina sebuah pasukan perlumbaan sempena namanya kini menjadi salah satu pasukan paling berjaya dalam sukan tersebut.
Semasa bersama Williams, pasukan itu telah memenangi sembilan kejuaraan kategori pengeluar dan tujuh gelaran kategori pemandu serta mendominasi kebanyakan perlumbaan pada tahun 1980-an dan 1990-an.
Bagaimanapun, mendiang dan anak perempuan Claire meninggalkan perlumbaan F1 pada September 2020 selepas menjual pasukan itu kepada pelabur dari Amerika Syarikat (AS).
Dalam satu kenyataan, pasukan Williams mengucapkan takziah kepada keluarga Williams berikutan berita sedih itu selain mengesahkan kematian Sir Frank Williams iaitu pengasas dan bekas ketua pasukan Williams Racing, pada usia 79 tahun.
“Selepas dimasukkan ke hospital pada hari Jumaat, Sir Frank Williams disahkan meninggal dunia pagi ini dan dikelilingi oleh keluarganya.

“Hari ini kami memberi penghormatan kepada tokoh kami yang sangat disayangi. Frank Williams akan terus dirindui. Kami meminta semua rakan menghormati permintaan keluarga Williams pada masa ini,” kata pasukan tersebut dalam satu kenyataan.
Williams menggunakan kerusi roda sejak terbabit dalam kemalangan di Perancis pada 1986. Pada 2012, mendiang meletak jawatan daripada pengurusan pasukan Williams. K! ONLINE


MyPerintis edar 1,000 topi keledar pada kanak-kanak sekolah
Oleh HARRITH HISHAM

28 November 2021, 8:21 pm
PETALING JAYA – Yayasan Perintis Malaysia (MyPerintis) terus komited menjalankan tanggungjawab dalam meningkatkan tahap keselamatan jalan raya dalam kalangan pelajar sekolah.
Menteri Perumahan dan Kerajaan Tempatan, Datuk Seri Reezal Merican Naina Merican berkata, sebanyak 1,000 topi keledar kanak-kanak akan diedarkan kepada pelajar sekolah rendah yang terpilih di sekitar parlimen Kepala Batas.
Menurut beliau, program Adiwira Topi Keledar ini bertujuan untuk menyemai perubahan tabiat positif dalam mementingkan aspek keselamatan jalan raya seawal usia kanak-kanak lagi.
“Melalui kaji selidik yang telah dibuat, hanya 15 peratus daripada pembonceng motosikal  menggunakan topi keledar untuk pergi dan pulang dari sekolah.
“Kebiasaanya golongan pelajar  tidak menggunakan topi keledar atau hanya menggunakan topi keledar mainan serta topi keledar dewasa yang tidak bersesuaian dengan saiz kepala kanak-kanak,”katanya.

Beliau berkata demikian ketika menghadiri majlis perasmian Program Adiwira Topi Keledar anjuran MyPerintis dan Kurnia Insurans dengan kerjasama Pusat Khidmat Ahli Parlimen Kepala Batas di Dewan Wisma UMNO Kepala Batas, Pulau Pinang.

Turut hadir Timbalan Ketua Umno Bahagian Kepala Batas, Datuk Roslan Saidin; Pengerusi Yayasan Perintis Malaysia, Datuk Lawrence Low;, Ketua Pegawai Pendidikan Daerah Seberang Perai Utara, Rosli Ibrahim;, Naib Ketua UMNO Bahagian Kepala Batas, Nordin Wahab dan Setiausaha Politik Menteri Perumahan dan Kerajaan Tempatan, Datuk Ahmad Darus.
Reezal Merican turut mengucapkan tahniah kepada pihak MyPerintis  atas inisiatif yang amat bermakna demi keselamatan anak-anak sekolah terutama di jalan raya.
“Diharapkan sumbangan ini juga dapat dimanfaatkan sebaiknya demi kebaikan bersama sebagai langkah awal bagi menyemai kesedaran akan kepentingan keselamatan jalan raya di kalangan kanak-kanak,” tambah beliau.


PM buat lawatan rasmi pertama ke Singapura
Oleh AMREE AHMAD

28 November 2021, 7:14 pm
PUTRAJAYA – Perdana Menteri, Datuk Seri Ismail Sabri Yaakob bakal mengadakan lawatan rasmi pertama dirinya ke Singapura esok dengan jadual padat diatur sepanjang hari.
Menurut kenyataan Wisma Putra hari ini, beliau diiringi Menteri Luar, Datuk Saifuddin Abdullah; Menteri Besar Johor, Datuk Hasni Mohammad dan pegawai kerajaan pelbagai agensi.
“Lawatan julung kali ini sebagai memenuhi jemputan Perdana Menteri Singapura, Lee Hsien Loong sempena pelaksanaan rasmi Laluan Perjalanan Vaksinasi (VTL),” kata kenyataan itu.
Hari pertama VTL itu menyaksikan pergerakan rentas sempadan antara dua negara jiran melibatkan hanya 1,500 individu untuk perjalanan darat menerusi bas awam dari dua terminal.
Pusat turun dan naik penumpang di Malaysia ditetapkan di Terminal Bas Larkin Sentral, Johor Bahru, Johor manakala di Singapura, Terminal Queen Street dijadikan pusat VTL tersebut.
Sementara untuk perjalanan udara, enam penerbangan setiap hari yang membabitkan enam operator antara Lapangan Terbang Antarabangsa Kuala Lumpur dan Changi di republik itu.

Pelaksanaan VTL itu hasil persetujuan dua negara bagi meningkatkan semula ekonomi dan memberi peluang keluarga yang terpisah susulan penutupan sempadan kerana isu Covid-19.
Penumpang wajib mendaftar melalui laman sesawang ditetapkan sebelum membeli tiket pengangkutan dan tertakluk ujian saringan kesihatan meskipun tidaklah perlu dikuarantin. – K! ONLINE


Peja tepis dakwaan ada kaitan dengan pembeli Perak FC
Oleh KOSMO!

28 November 2021, 7:58 pm
Oleh LIYANA RAMLI
IPOH – “Saya tiada kaitan dengan syarikat yang membeli Perak FC.”
Itu tegas Menteri Belia dan Sukan, Datuk Seri Ahmad Faizal Azumu bagi menepis dakwaan kononnya beliau turut terbabit dalam penjualan tersebut.
Bagaimana pun, bekas Menteri Besar Perak yang mesra dipanggil Peja mengingatkan pemilik Perak FC yang baharu bahawa rakyat dan penyokong menaruh harapan yang besar untuk melihat Perak bangkit dengan kejayaan.
“Saya ucapkan selamat maju jaya pada Impact Media Communications Sdn. Bhd. (IMC) yang telah memiliki Perak FC.
“Saya dan seluruh penyokong bola sepak Perak sudah tentu akan memberi sokongan berterusan. Jagalah pasukan ini dengan baik,” katanya.

Beliau berkata demikian kepada pemberita ketika ditemui pada Program Derma Darah Perak Foodbank Bersama Kiwanis Jelapang di sini hari ini.
Ahmad Faizal diminta mengulas dakwaan warga maya kononnya beliau yang merupakan bekas Presiden Persatuan Bola Sepak Perak (Pafa) adalah individu di belakang syarikat IMC.
Pafa sebelum ini mengumumkan IMC sebagai pemilik baharu Perak FC selepas kesemua pegangan saham badan induk itu dijual kepada syarikat berkenaan.
Keputusan itu diambil selepas melihat kesungguhan syarikat berkenaan bagi proses pengambilalihan itu.- K! ONLINE


Permohonan baharu atau kemas kini BKM bermula tahun depan
Oleh KHAIRULMIZAN YAHYA

28 November 2021, 7:37 pm
KUANTAN – Rakyat boleh membuat permohonan baharu atau mengemas kini data sedia ada bagi menerima Bantuan Keluarga Malaysia (BKM) yang akan mula dibuka permohonannnya bermula 1 hingga 31 Januari tahun depan.
Timbalan Menteri Kewangan 1, Mohd. Shahar Abdullah berkata, ini bagi memastikan mereka yang layak dan tiada dalam pangkalan data kerajaan diberikan peluang sekali lagi untuk memohon.
“Jadi semua yang layak boleh membuat permohonan serta semakan dalam pangkalan data Lembaga Hasil Dalam Negeri (LHDN) dan kita akan mempermudahkan proses permohonan itu (BKM).
“Kita jangkakan pembayaran pertama akan dibuat pada bulan Mac 2022 dan pembayaran BKM dilaksanakan empat kali setahun,” katanya pada sidang akhbar selepas merasmikan Karnival Usahawan dan Koperasi Keluarga Malaysia di Dewan Paya Besar, di sini, hari ini.
Yang turut hadir Pengerusi Jawatankuasa Kerajaan Tempatan dan Perumahan, Datuk Abd. Rahim Muda.
Mohd. Shahar menjelaskan, bagi memastikan tiada rakyat yang tercicir, penerima Geran Khas Prihatin (GKP) yang tidak diluluskan permohonan Bantuan Prihatin Rakyat (BPR) atau Bantuan Khas Covid (BKC) B40 akan dipertimbangkan untuk BKM secara automatik mengikut syarat kelayakan tanpa perlu membuat permohonan.

“Kita (Kerajaan) sebenarnya komited untuk membantu golongan yang memerlukan terutamanya golongan rentan (B40) dengan menyediakan bantuan tunai sebanyak RM8.2 bilion di bawah BKM pada tahun hadapan.
“Kita jangkakan seramai 9.6 juta penerima akan menerima manfaat itu dan bantuan ini disediakan bagi menjamin kesejahteraan Keluarga Malaysia,”katanya.
Sebelum itu, pembayaran fasa pertama BKC telah selesai dibuat pada September lalu dengan peruntukan sebanyak RM3.1 bilion yang memanfaatkan hampir 10 juta penerima.
Pembayaran fasa kedua BKC juga telah dibuat mulai 25 November lalu dengan peruntukan RM300 juta manakala bayaran kedua ini akan melibatkan 700,000 penerima isi rumah, individu bujang dan warga emas yang tergolong dalam kategori miskin.
Pembayaran seterusnya iaitu Fasa Ketiga BKC akan dilaksanakan mengikut jadual yang telah ditetapkan iaitu Disember depan dengan melibatkan peruntukan sebanyak RM1.2 bilion untuk 3.8 juta penerima isi rumah kategori miskin dan B40. – K! ONLINE


Suzuki V100 pula jadi buruan
Oleh MOHD RASDAN AHMAD

28 November 2021, 6:26 pm
PETALING JAYA – Jenama motosikal keluaran Yamaha antaranya RXZ dan 125zr ternyata telah berada pada tahap yang tidak masuk akal ketika ini sehingga mencecah puluhan ribu ringgit.
Sama juga dengan jenama Honda menerusi model yang begitu terkenal EX5 yang pernah mencecah sejuta belian di negara ini yang juga telah mencecah harga belasan ribu ringgit.
Terkini, satu lagi jenama dari Jepun iaitu Suzuki juga tidak mahu kalah apabila model skuternya V100 kini menjadi buruan orang ramai.
V100 merupakan satu-satunyo model skuter yang menggunakan enjin dua lejang seperti apa yang dibawa oleh model-model Suzuki yang lain antaranya RG-V serta Panther TXR.
Tinjauan di beberapa laman web jualan kenderaan, ternyata model V100 telah disenaraikan sebagai motosikal yang paling sukar diperolehi ketika ini kerana produksi yang telah dihentikan.
Kalau ada sekalipun, harganya sudah mencecah RM5,000 hingga RM7,000 bagi yang lengkap dokumen dan masih digunakan (running).

Manakala bagi yang tersadai, jangan terkejut apabila boleh mencecah RM3,000 sebiji. Jika sebelum ini jenama V100 langsung tidak dipandang.
Rata-rata orang ramai menyatakan pandangan mereka terhadap harga skuter ini yang turut menjadi fenomena baharu di Malaysia.
“Walaupun kecil, skuter ini menggunakan enjin 2 -stroke (lejang). Kita perlu gunakan minyak 2T untuk menggerakkannya.
“Ternyata enjin skuter ini begitu laju dan berkuasa dan juga senang untuk diselenggara terutamanya kepada makanik ‘otai’,” jelas KeriKhairi.
“Saya baru dapatkan motosikal ni bulan lepas, alat ganti juga masih ada di Shoopee. Alat ganti tidak terlalu mahal. Masih releven jika ingin guna skuter ini,” kata Joe Rahman Kontena. – K! ONLINE.


Darren terlepas aksi bersama Harimau Malaya
Oleh MUHAMAD ARDIE PUTRA SUHAIMI

28 November 2021, 8:05 pm
PETALING JAYA – Harapan penyerang berdarah kacukan negara, Darren Lok untuk bersaing dalam kempen Piala AFF Suzuki 2020 tidak kesampaian selepas disisihkan ekoran kecederaan otot.
Perkara itu disahkan oleh ketua jurulatih Harimau Malaya, Tan Cheng Hoe selepas pemain Petaling Jaya City itu diberi pelepasan setelah menerima laporan daripada perubatan pasukan.
“Darren tidak akan meneruskan kem latihan pusat kebangsaan selepas disahkan mengalami kecederaan otot berulang ketika melaporkan diri awal minggu ini.
“Kami berasa agak terkilan memandangkan Darren telah menunjukkan prestasi konsisten (dalam saingan Liga Malaysia) tetapi tiada rezeki buatnya untuk bersama skuad kebangsaan kali ini.
“Mengenai pengganti, barisan kejurulatihan mengambil keputusan untuk tidak memanggil mana-mana pemain dan berpuas hati dengan senarai sedia ada,” katanya ketika ditemui pemberita pada sesi latihan di Wisma FAM, Kelana Jaya petang tadi.
Sementara itu, Cheng Hoe turut merasa lega apabila dua pemain yang pasukan diwakili tersingkir pada aksi separuh akhir Piala Malaysia, Faisal Halim daripada kelab Terengganu FC (TFC) dan Khairul Fahmi Che Mat (Melaka United) sudah melaporkan diri hari ini.

“Faisal dan Apek (Khairul Fahmi) sudah bersama kami. Cuma, Arif Fadzilah (Abu Bakar) diberi pelepasan sehari kerana mengadu tidak sihat dan akan bersama pasukan esok,” katanya.
Skuad negara yang diundi dalam Kumpulan B akan membuka tirai kejohanan dwitahunan yang dianjurkan di Singapura itu menentang Kemboja pada 6 Disember depan.
Selepas itu skuad Harimau Malaya akan menentang Laos pada 9 Disember, Vietnam (12 Disember) dan Indonesia (19 Disember). – K! ONLINE


Kes sembuh Covid-19 lepasi kes baharu
Oleh SITI A'ISYAH SUKAIMI

28 November 2021, 7:09 pm
PUTRAJAYA – Angka kes sembuh hari ini mencatatkan sebanyak 5,007 kes, melepasi kes harian dengan jumlah kes sembuh daripada Covid-19 sebanyak 2,527,052 kes.
Ketua Pengarah Kesihatan, Tan Sri Dr. Noor Hisham Abdullah berkata, kes harian pula merekodkan sebanyak 4,239 kes termasuk 12 kes import, menjadikan jumlah kes Covid-19 sebanyak 2,623,816 kes.
“Daripada kes harian yang dilaporkan hari ini, 73 kes (1.7 peratus) adalah kategori tiga, empat dan lima serta 4,166 kes (98.3 peratus) kategori satu dan dua.
“Terdapat tiga lagi kluster baharu dikenal pasti dengan jumlah kluster aktif sebanyak 228 kluster,” katanya dalam satu kenyataan akhbar di sini hari ini.
Ujarnya lagi, sebanyak 511 kes sedang  dirawat di Unit Rawatan Rapi dan 261 kes memerlukan bantuan pernafasan. -K! ONLINE


‘Tong-tong beli followers, kau separuh, aku separuh’
Oleh MOHD. HAIKAL ISA

28 November 2021, 7:33 pm
PETALING JAYA – “Oleh itu, marilah ‘tong-tong’ (kongsi) beli followers, mungkin di Shopee ada jual. Kau separuh, aku separuh.”
Demikian luahan kata berbaur sinikal pelakon Zahiril Adzim atau nama lengkapnya, Muhammad Zahiril Adzim, 37, tentang isu yang sentiasa berbolak-balik iaitu penerbit atau stesen televisyen (TV) tempatan yang terlalu obses dengan jumlah pengikut media sosial sebagai pelaris drama.
Komen tersebut ditinggalkan Zahiril dalam satu lagi luahan rasa kecewa yang pada asalnya ditulis pelakon, Amerul Affendi menerusi Instagram.
Amerul yang pernah menggondol trofi Pelakon Pembantu Lelaki Terbaik pada Festival Filem Malaysia 2015 tampil mempersoalkan sikap kebanyakan penerbit drama tempatan yang terlalu memandang tinggi pelakon utama sesebuah naskhah dengan kekuatan jumlah pengikut media sosial.
“Selagi ada produser yang ikut sahaja kehendak stesen TV, selagi itulah kau kena cari hero atau heroin dengan sejuta pengikut.
“Bukan salah stesen TV sahaja. Salahkan kipas,” getusnya dalam satu muat naik status Instagram.

Tambah Amerul atau nama sebenarnya, Amerul Affendi Mohd. Mawardi, dia sangat menghargai tindakan seorang rakan dalam industri yang membuat pendedahan berkenaan isu terbabit.
“Terbaca status seorang kawan dalam industri yang selalu buat (kerja) production manager.
“Terima kasih kerana turut bersuara. Tiba-tiba teringat dialog Adi dalam filem One Two Jaga, ‘kalau bukan kita ada je orang lain yang buat’.
“Tapi dalam dunia realiti, ramai akan guna alasan ini iaitu nak ‘survive’ (demi hidup),” kata Amerul, 35.
Terdahulu, pengarah dan pelakon, Datuk Yusry Abdul Halim mendedahkan dirinya ‘digugurkan’ daripada satu projek drama kerana tampil bersuara berkenaan amalan penerbit atau stesen TV tempatan yang mengutamakan penglibatan individu popular dalam media sosial namun kurang berkualiti dari segi lakonan. – K! ONLINE


Lari ke Indonesia, Iqbal temui Rossa
Oleh MOHAMMAD SHAHEMY AZMI

28 November 2021, 6:39 pm
PETALING JAYA – Penyanyi terkenal Indonesia, Datuk Rossa menjadi individu pertama yang ditemui usahawan kontroversi yang kini bergelar penyanyi, Ahmad Iqbal selepas mengambil keputusan untuk lari seketika ke negara republik tersebut.
Menerusi satu hantaran yang dimuat naik Iqbal atau nama lengkapnya Ahmad Iqbal Zulkefli dalam Instagram miliknya, jejaka berusia 27 tahun itu berkongsi sekeping fotonya bersama diva kesayangan Indonesia terbabit.
“Hari ini. Orang pertama yang sama temui di Indonesia, Rossa. Moga ada kebaikan. Mohon doa dan kata-kata yang baik sahaja ya. Ada mahu ucapkan disini?” tulis Iqbal.
Difahamkan, Iqbal bertemu dengan Rossa ketika majlis pratonton filem berjudul Love Knots berdasarkan baju yang dipakai penyanyi itu ketika bergambar dengan Iqbal, sama seperti persalinan yang dikenakan sewaktu majlis tersebut sebagaimana dikongsikan dalam InstaStory miliknya.
Menjengah dalam ruangan komen, rata-rata pengikut Instagram turut berkongsi keterujaan apabila Iqbal dapat bertemu dan bergambar bersama pelantun lagu Pudar itu.
Malah, ada juga komen-komen nakal yang ditinggalkan pengikutnya apabila mendakwa Iqbal telah bertemu dengan bakal jodohnya iaitu Rossa.

“Wah! Semoga berjodoh,” kata salah seorang pengikutnya.
“Semoga Iqbal berjodoh dengan orang di sana (Rossa),” komen seorang lagi pengikutnya.
Terdahulu, Iqbal akhirnya ‘meninggalkan’ Malaysia apabila telah berangkat ke Jakarta, Indonesia, kelmarin.
Iqbal berkata, dia membawa diri dan akan tinggal di negara seberang atas alasan mencari ketenangan selain urusan kerja.
Bukan itu sahaja, Iqbal juga merancang mencari sebuah kediaman untuk dibeli di Jakarta sebagai rumah persinggahan dengan harga tidak melebihi AS$1 juta (RM4.24 juta). – K! ONLINE


Beban kerja meningkat tapi tidak dihargai
Oleh HARRITH HISHAM

28 November 2021, 6:45 pm
PETALING JAYA – Setiap manusia layak diberikan penghargaan tanpa mengira kaum, usia dan jantina dalam apa sekalipun yang dia lakukan atau ceburi.
Menerusi satu ciapan di laman Twitter oleh @fazrihassan, generasi muda kini sering diberikan beban kerja yang banyak dengan pelbagai alasan oleh pihak atasan bagi mengejar tarikh akhir (deadline).
“Namun begitu, sungguh ironi bila difikirkan apabila sesetengah pihak tidak memberi penghargaan yang sewajarnya setelah mengerah tenaga dan usaha mereka.
“‘Dia masih muda, belum layak lagi dan masih jauh lagi perjalanan,’ antara ucapan yang dipetik sebagai alasan kepada generasi yang di bawah.”, katanya menerusi ciapan tersebut.
Tangkap layar ciapan seorang pengguna Twitter yang dikenali sebagai Fazri Hassan
Hantaran tersebut mendapat pelbagai reaksi orang ramai yang turut meluahkan pandangan yang sama.
“Orang lama ni kemahiran teknikal agak kurang sebab tu kerja melibatkan kreativiti dan IT diberikan pada yang muda, bagi yang lama duduk mengarah sahaja”, kata seorang pengguna.

“Saya pun tersakiti sebab nama untuk APC dua kali naik dalam meeting tetapi pengurusan beritahu saya masih muda”, ujar Reika.
Bagaimanapun, seorang pengguna yang ingin dikenali sebagai Fazri turut memberi pandangan supaya stigma ‘seniority’ dalam perkerjaan perlu dihentikan. K! ONLINE


Suami terkejut isteri bekalkan nasi dengan telur mentah
Oleh KOSMO!

28 November 2021, 6:38 pm
JAKARTA – Sebuah video menunjukkan seorang suami yang menerima bekal berupa nasi bersama telur yang masih mentah daripada isterinya menjadi tular di platform TikTok baru-baru ini, lapor laman berita Suara.com semalam.
Video tersebut dikongsikan oleh pemilik akaun TikTok dengan nama @aceh_anggoro dan perkara tersebut berlaku kepada rakan sepejabatnya.
“Rakan saya diberikan bekal oleh isterinya,  namun lauk yang dibawa adalah telur mentah,” demikian keterangan yang ditulis pada video tersebut.
Dalam video tersebut, si suami boleh dilihat sedang mengeluh kerana tidak boleh makan bekal yang diberikan isterinya.
Dia menganggap isterinya mungkin terlupa merebus telur tersebut atau pun tersilap memasukkan telur mentah ke sebagai bekal buat suaminya.
Netizen yang menonton video tersebut kemudiannya membanjiri ruangan komen dengan pelbagai pendapat.

“Minyak menggoreng mahal dan akan menambahkan lagi perbelanjaannya,” komen seorang netizen.
“Goreng sahaja bersama telurnya supaya menu itu menjadi nasi goreng,” komen seorang lagi netizen. – AGENSI


TMJ, tiga legenda Manchester United bincang bola sepak
Oleh KHAIRUL MOHD. ALI

28 November 2021, 6:17 pm
JOHOR BAHRU – Pemilik kelab bola sepak Johor Darul Ta’zim (JDT), Tunku Ismail Sultan Ibrahim bakal menjadi penceramah undangan dalam perbincangan meja bulat digital bersama legenda bola sepak Ryan Giggs, Gary Neville dan Nicky Butt, Khamis ini.
Perkara itu dikongsikan dalam laman Facebook rasmi JDT, JOHOR Southern Tigers, hari ini.
Tunku Ismail bersama tiga bekas pemain kelab Manchester United itu akan berkongsi pengalaman masing-masing mengenai latihan dan teknologi berkaitan bola sepak di Asia.
Menerusi kenyataan tersebut, perbincangan meja bulat bertajuk ‘World Class Training with Man United Legends’ itu akan diadakan secara maya pada pukul 5.30 petang, 2 Disember ini.
“Tunku Ismail dijemput untuk berkongsi mengenai kelab JDT termasuk fasiliti kelas dunia kelab berkenaan dan Akademi JDT.
“Sesi ini juga bertujuan untuk menunjukkan kepada pemain, jurulatih, pelatih dan ibu bapa tentang apa yang diperlukan untuk berada pada peringkat elit,” menurut kenyataan itu.

Program berkenaan akan ditayangkan secara langsung menerusi laman Facebook ZujuGP yang merupakan sebuah laman penstriman dalam talian menghubungkan individu dalam bola sepak kepada peminat seluruh dunia ini. – K! ONLINE


Pelantikan Mufti di bawah prerogatif Sultan Perak
Oleh MOHAMAD HAFIZI BIN MOHD SAID

28 November 2021, 5:47 pm
SUNGAI SIPUT – Pelantikan Mufti Perak yang baharu adalah di bawah prerogatif Sultan Perak, Sultan Nazrin Muizzuddin Shah.
Menteri Besar, Datuk Seri Saarani Mohamad berkata, semua pihak tidak mempunyai hak untuk membantah pelantikan berkenaan.
“Pelantikan mufti adalah prerogatif Duli Yang Maha Mulia Sultan Perak dan sudah tentu, Baginda akan mengambil kira semua pandangan dan nasihat.
“Jadi saya ingat saya tidak boleh komen apa-apa kerana bukan hak kita untuk buat bantahan sebab itu prerogatif Sultan Perak,” katanya.
Beliau berkata demikian selepas hadir pada Program Penghijauan Malaysia Peringkat Negeri Perak di Kompleks Latihan Perhutanan Sungai Siput (U) di sini hari ini.
Saarani diminta mengulas isu berhubung bantahan Ulama Pondok Perak yang membantah pelantikan bakal Mufti negeri ini daripada aliran atau fahaman syiah, wahabi dan sebagainya.

Menurut Saarani, pihaknya yakin dengan kebijaksanaan Sultan Nazrin yang akan mengambil kira pandangan dan nasihat.
“Baginda akan melantik orang yang betul di tempat yang betul. Insya-Allah,” katanya.
Terdahulu tular di media sosial berkenaan Ulama Pondok Perak yang menolak dan membantah sekeras-kerasnya mana-mana individu dari aliran atau fahaman syiah, wahabi dan sebagainya.
Sehingga kini status bantahan berkenaan telah dikongsi lebih 3,000 pengguna Facebook serta mendapat tanda suka 10,000.
Jawatan Mufti Perak masih belum diisi selepas Allahyarham Tan Sri Harussani Zakaria meninggal dunia akibat Covid-19 pada 30 Mei lalu. – K! ONLINE


Perak warta 1,741 hutan baharu
Oleh MOHAMAD HAFIZI BIN MOHD SAID

28 November 2021, 5:52 pm
SUNGAI SIPUT – Kerajaan Perak mewartakan 1,741 hektar kawasan hutan di negeri ini sebagai Hutan Simpan Kekal (HSK) yang baharu.
Menteri Besar, Datuk Seri Saarani Mohamad berkata, pewartaan berkenaan telah mendapat kelulusan melalui Majlis Mesyuarat Kerajaan Negeri sejak tahun 2017 sehingga 2021.
Menurut beliau, kawasan berkenaan meliputi daerah Kinta, Manjung, Larut Matang dan Selama serta Perak Selatan di Bagan Datuk.
“Melalui Majlis Mesyuarat Kerajaan Negeri kita telah meluluskan cadangan 1,741.2 hektar untuk diwartakan sebagai hutan simpan yang baharu termasuklah 139.21 hektar di Bagan Datuk pada 15 September lalu.
“Sebelum Sahabat Alam Malaysia (SAM) minta kita dah luluskan banyak tempat seperti di Kinta, Manjung, Larut Matang dan Selama serta Perak Selatan,” katanya.
Beliau berkata demikian selepas hadir pada Program Penghijauan Malaysia Peringkat Negeri Perak di Kompleks Latihan Perhutanan Sungai Siput (U) di sini hari ini.

Sementara itu, mengulas mengenai jumlah pampasan yang bakal dimohon kerajaan negeri kepada kerajaan Persekutuan bagi memulihara hutan dengan baik, Saarani memaklumkan pihaknya belum menetapkan sebarang jumlah.
Katanya, perkara berkenaan memerlukan perbincangan terlebih dahulu sebelum diputuskan selain berjanji tidak akan menuntut perkara yang pelik.
“Kalau Kedah minta RM100 juta, Perak lagi tinggi sebab negeri kita besar, tapi kita kita tidak akan menuntut perkara-perkara yang pelik dan ia juga bergantung kepada kemampuan dan persetujuan kerajaan persekutuan,” katanya. -K! ONLINE


Bunuh kawan guna kunci
Oleh MOHD SHARKAWI LONDING

28 November 2021, 6:08 pm
JOHOR BAHRU – Seorang lelaki ditemui mati dengan kesan kelar pada leher dalam kejadian pergaduhan di sebuah hotel di sini malam semalam.
Dalam kejadian pada pukul 9.30 malam itu, mangsa berusia 34 tahun meninggal dunia di tempat kejadian akibat kecederaan parah pada leher.
Ketua Polis Johor, Datuk Ayob Khan Mydin Pitchay berkata, susulan kejadian itu, polis menjalankan siasatan dan memberkas dua suspek warga tempatan berusia 23 dan 31 tahun.
“Kedua-dua suspek ditahan ketika hadir ke Balai Polis Setia Indah pada hari yang sama dan hasil siasatan dijalankan mendapati kejadian berpunca daripada pergaduhan yang berlaku di premis hotel berkenaan.
“Soal siasat ke atas suspek mengaku membunuh mangsa di tempat kejadian menggunakan kunci,” katanya dalam satu kenyataan di sini hari ini.
Ayob Khan berkata, hubungan mangsa dengan kedua-dua suspek adalah kawan.

Katanya, suspek masing-masing ditahan reman tujuh dan lima hari bermula hari ini bagi membantu siasatan mengikut Seksyen 302 Kanun Keseksaan.-K! ONLINE


Kejayaan Aifa banggakan negara
Oleh KOSMO!

28 November 2021, 5:58 pm
Oleh LIYANA RAMLI
IPOH – Kejayaan pemain skuasy wanita negara, Aifa Azman mencipta sejarah tersendiri apabila merangkul kejuaraan di Terbuka Malaysia semalam perlu dibanggakan.
Bagaimana pun, tekanan tidak wajar diberikan kepada pemain berusia 19 tahun itu untuk menggantikan tempat bekas ratu skuasy negara, Datuk Nicol Ann David.
Menteri Beliau dan Sukan, Datuk Seri Ahmad Faizal Azumu berkata, sebaliknya sokongan berterusan perlu diberikan kepada Aifa untuk menyertai banyak kejohanan.
“Saya harap dia akan terus berjaya, tapi jangan beri tekanan yang terlalu besar untuk menggantikan Nicol David atau sebagainya.
“Sebaliknya kita berdoa, bagi sokongan kepada Aifa supaya dia dapat kibarkan Jalur Gemilang dalam banyak lagi kejohanan,” katanya.

Beliau berkata demikian kepada pemberita ketika ditemui pada Program Derma Darah Perak Foodbank Bersama Kiwanis Jelapang di sini hari ini.
Aifa mencipta sejarah tersendiri apabila merangkul kejuaraan di kejohanan Skuasy Terbuka Malaysia semalam.
Aifa yang juga pemain pada kedudukan ke-69 dunia layak beraksi dalam kejohanan bernilai RM209,000 itu atas tiket jemputan.
Pemain itu menundukkan pilihan pertama dari Mesir, Salma Hany 12-10, 11-8, 11-4 dalam tempoh 30 minit pada aksi final di Pusat Skuasy Nasional Bukit Jalil. – K! ONLINE


Perak tersenarai 5 negeri paling ramai penduduk
Oleh KOSMO!

28 November 2021, 5:38 pm
PETALING JAYA – Menurut laporan terkini Anggaran Penduduk Semasa, Malaysia 2021 oleh Jabatan Perangkaan Malaysia (DOSM) populasi terkini negara telah mencecah seramai 32.7 juta penduduk.
Menurut pecahan, 30 juta penduduk Malaysia adalah warganegara manakala seramai 2.7 juta lagi adalah bukan warganegara.
Laporan tersebut menunjukkan peningkatan sebanyak 0.2 peratus daripada tahun sebelumnya iaitu seramai 32.6 juta walaupun negara dilanda pandemik global.
Selain itu, data yang dikumpul oleh iProperty.com.my daripada analisis lawatan dan penyenaraian hartanah aktif di laman web menunjukkan peningkatan permintaan hartanah daripada pengguna di negara ini.
Data tersebut mengira pertumbuhan jumlah penduduk di negeri-negeri membangun tertentu di Malaysia.
Terdapat beberapa faktor utama mengapa negeri-negeri tertentu di Malaysia mempunyai lebih ramai penduduk daripada yang lain.

Antaranya adalah pendidikan, peluang pekerjaan, tahap urbanisasi dan kualiti hidup adalah antara perkara yang mendorong migrasi dalaman di Malaysia.
Daripada maklumat yang dikumpul berdasarkan laporan DOSM, terdapat lima negeri yang paling ramai penduduk di Malaysia iaitu di tangga pertama adalah Selangor.
Selangor mempunyai 6.5 juta penduduk setakat ini dengan keluasan lebih 7,951 kilometer (km) persegi, Selangor adalah tempat yang sesuai untuk mereka yang sentiasa ingin maju ke hadapan.
Negeri kedua adalah Sabah dengan mempunyai 3.8 juta penduduk sementara tempat ketiga adalah negeri Johor dengan 3.7 juta penduduk tahun ini.
Sementara itu, dua lagi negeri yang masing-masing berada di tangga ke empat dan lima adalah Sarawak dengan jumlah penduduk 2.8 juta manakala Perak dengan 2.51 juta penduduk. – K! ONLINE


Tun M lawat teratak lama di Kedah
Oleh MOHD RASDAN AHMAD

28 November 2021, 6:03 pm
PETALING JAYA – Bekas Perdana Menteri, Tun Dr. Mahathir Mohamad mengambil peluang cuti hujung minggu apabila melawat kembali rumah lama tempat beliau membesar di Lorong Kilang Ais, Alor Setar semalam.
Dr. Mahathir melalui perkongsian di laman Facebooknya turut memuat naik beberapa keping gambar bersama isteri, Tun Siti Hasmah Ali ketika berada di Kedah.
Perkongsian tersebut turut melihatkan Ahli Parlimen Langkawi itu terkenang masa silamnya yang diasuh oleh kedua ibu bapa sehingga beliau berkahwin.
“Di sinilah rumah kelahiran saya, tempat dibesar, diasuh oleh emak dan bapak hinggalah berkahwin dengan Hasmah.
“Suasananya berbeza apabila kembali ke sini bila ramai sudah tiada. Yang ada cuma kenangan. Rumah ini amat kecil berbanding dengan besarnya di waktu saya kecil,” tulis Dr. Mahathir yang juga Perdana Menteri ke-6 di Facebooknya semalam.
Rata- rata orang ramai serta masyarakat dunia turut mendoakan pasangan dua sejoli itu untuk terus dipanjangkan umur dan diberikan kesihatan yang baik.

“Dulu masa sekolah kalau kena buat folio tokoh negara memang sini la tempat cari info dan maklumat tentang Tun M. Saya doakan agar Tun berdua sentiasa sihat dan dipermudahkan segala urusan,” jelas Siti Nurbaiyah.
“Sir, please receive lots of Love (semoga terima kasih sayang yang banyak), Respect and Prayers from Pakistan (Penghormatan dan doa dari Pakistan). May Allah bless You forever! Aameen,” tulis Absar Ahmad Shahzad PTi. – K! ONLINE.


Dahulu, jualan album 40,000 unit dikira gagal – Slam
Oleh MOHD. HAIKAL ISA

28 November 2021, 5:54 pm
PETALING JAYA – Masih bertahan walaupun selepas hampir tiga dekad penubuhan, kumpulan Slam mendedahkan antara rahsia kekal relevan dalam industri adalah sentiasa jujur dengan setiap penghasilan karya muzik.
Slam yang setia dianggotai ahli asal iaitu Zamani selaku vokalis, Shah (gitaris), Eddie (keyboard), Man (dram) dan Lili (bass) tidak pernah ‘pusing’ tentang sambutan daripada peminat kerana perkara paling mustahak adalah usaha yang dicernakan dalam muzik mereka.
“Berdasarkan pengalaman, muzik yang kita rakam dahulu, usaha yang disuntik 100 peratus.
“Maksudnya, kerja yang kami buat betul-betul teliti. Nak guna perkataan ‘di’ dalam lirik lagu pun kita fikir sedalamnya.
“Sebab itu lagu-lagu orang lama bertahan sampai sekarang. Kita buat kerja bukan sembarangan. Zamani dulu di studio rakaman nak masukkan vokal sampai 5 jam,” kata Shah mewakili Slam kepada Kosmo! Online baru-baru ini.
Slam ditemui media pada sidang akhbar Konsert Slam Mentari Muncul Lagi di ibu negara minggu lalu.

Ujar Shah lagi, berbeza dengan budaya atau cara kerja pemuzik sekarang, Slam merupakan antara artis yang tidak mudah patah semangat hanya kerana kurang mendapat sambutan daripada peminat.
“Kita buat (muzik) sebab passion (minat). Tak fikir orang suka atau tidak sebab pokoknya, memang nak main muzik sebab mahu berkarya.
“Barangkali, disebabkan kejujuran dalam berkarya sampai sekarang, Slam masih diingati dan diterima peminat.
“Zaman sekarang, orang sibuk buat muzik sebab nak letak di YouTube dapat ‘views’ berjuta-juta. Itu mungkin sebabnya susah nak bertahan,” kata Shah.
Ketika ditemu bual, Slam sempat mengenang kegagalan yang pernah ditempuhi mereka saat album debut menjengah pasaran hampir 30 tahun lalu.
“Buat band kena istiqamah. Saya masih ingat album pertama Slam dulu tak laku. Zaman itu, jualan 40,000 unit dah dikira gagal.
“Saingan waktu itu memang sengit antara band tempatan. Kalau jual 80,000 hingga 100,000 unit, itu baru dikira berjaya.
“Tapi tak berjaya tak mematahkan semangat juang kami. Album kedua kami bikin ‘meletup’ sampai jualan mencecah 250,000 unit (di Malaysia). Di Indonesia pun memang mendapat sambutan luar biasa waktu itu,” kongsi Shah.
Diminta pendapat tentang antara kumpulan tempatan masa kini yang dilihat mempunyai potensi, Shah berkata, malangnya, buat masa sekarang memang sudah sedikit tandus.
“Lepas zaman kami, ada Spider dan selepas itu, ada Akim & The Majistret namun selepas itu, senyap dan tak berapa nampak.
“Mungkin silapnya mereka (band tempatan) buat muzik sebab terlalu obses dengan YouTube. Itu yang buat (muzik) acuh tak acuh sebab usaha tak sebesar orang lama,” ujar Shah.
Slam akan kembali menggamit memori peminat setia mereka dengan penganjuran Konsert Slam Mentari Muncul lagi yang dijadual berlangsung 12 Februari 2022 di Dewan Plenari, Pusat Konvensyen Kuala Lumpur.
Anjuran Shiraz Projects dan mendapat kerjasama Kementerian Komunikasi dan Multimedia (KKKM) serta MyCreatives Ventures, tiket konsert boleh didapati menerusi laman web, www.myticket.asia. – K! ONLINE


Belanjawan RM1.958 bilion Johor 2022 lulus
Oleh MOHD SHARKAWI LONDING

28 November 2021, 5:31 pm
ISKANDAR PUTERI – Sidang Dewan Undangan Negeri (DUN) Johor hari ini sebulat suara meluluskan Belanjawan Johor 2022 yang menggariskan empat teras dan meneruskan 12 agenda utama khususnya dalam mendepani kesan pandemik Covid-19.
Belanjawan berjumlah RM1.958 bilion yang bertemakan ‘Memperhebat Kesejahteraan Johor’ itu bagi memastikan kelangsungan hidup rakyat negeri itu yang terjejas akibat Covid-19 terus terbela.
Perkembangan itu sekaligus mengetepikan spekulasi berhubung sidang DUN kali ini yang dikatakan menjadi perhatian berikutan peringatan Pengerusi Perikatan Nasional (PN), Tan Sri Muhyiddin Yassin berkaitan ‘tekan butang’ yang mampu menyebabkan kerajaan Johor tumbang.
Peringatan Ahli Dewan Undangan Negeri (ADUN) Gambir itu selepas veteran UMNO, Tan Sri Shahrir Samad mencabar Muhyiddin yang juga Presiden Parti Pribumi Bersatu Malaysia (Bersatu) menarik sokongan kepada Menteri Besar, Datuk Hasni Mohammad.
DUN Johor kini memiliki 56 kerusi dengan agihan sebelum ini adalah UMNO dan DAP masing-masing 14 kerusi, Bersatu (12), MIC (dua), Pas (satu), Amanah (6) dan PKR (7).
Ia menjadikan kerajaan PN mempunyai 29 kerusi berbanding Pakatan Harapan (PH) yang memiliki 27 kerusi, manakala majoriti mudah bagi membentuk kerajaan baharu di Johor adalah 29 kerusi.

Hasni pada 18 November lalu mengumumkan belanjawan defisit sebanyak RM286.47 juta yang menyaksikan kali kedua berhadapan perkara itu selepas merekodkan belanjawan lebihan 10 tahun berturut-turut sebelum ini.
Hasni ketika membentangkan belanjawan itu berkata, unjuran hasil negeri untuk 2022 adalah sebanyak RM1.671 bilion, manakala unjuran perbelanjaan pula berjumlah RM1.958 bilion.-K! ONLINE


Penganggur dapat kerja selepas iklan diri guna kod QR
Oleh KOSMO!

28 November 2021, 5:46 pm
LONDON – Seorang penganggur yang mencari pekerjaan dengan mewujudkan gerai jualan semetara di stesen Canary Wharf Selasa lalu berjaya memperoleh temu duga selepas tiga jam dan mendapat pekerjaan pada hujung minggu ini, lapor laman berita MyLondon.
Haider Malik, 24, mengambil keputusan untuk pergi ke bangunan yang sibuk itu pada awal pagi 2 November lalu dengan harapan untuk mendapatkan pekerjaan dalam bidang perbankan dan kewangan.
Pemegang ijazah sarjana muda kelas pertama dalam Perbankan dan Kewangan dari Universiti Middlesex itu cuba mendapatkan pekerjaan sejak awal pandemik Covid-19.
Namun, dia berasa sukar untuk menyerlahkan personalitinya menerusi panggilan temuduga yang dijalankan secara maya.
Dia kemudian membeli papan dari kedai alat tulis di Romford dan melekatkan kod QR padanya supaya orang ramai boleh melihat profil CV dan LinkedIn miliknya dengan mudah.
“Namun, pada lima atau 10 minit pertama di situ, saya berasa gementar kerana hanya berdiri di situ dengan tangan kosong.

“Saya tidak tahu apa yang sedang saya lakukan dan menganggap ia sangat canggung,” katanya.
Namun, dia mula melemparkan senyuman dan berbual dengan orang awam yang sedang dalam perjalanan ke pejabat.
Haider memberikan resume miliknya dan selepas sejam, dia menerima mesej yang memintanya untuk menghadiri temuduga bagi jawatan Penganalisis Perbendaharaan di Canary Wharf Group.
Beberapa hari kemudian, dia mendapat panggilan temu bual kedua dan ditawarkan pekerjaan tersebut. – AGENSI


Ambil gambar polis hisap rokok dalam restoran – Ayob Khan
Oleh KHAIRUL MOHD. ALI

28 November 2021, 5:12 pm
JOHOR BAHRU – Masyarakat diminta melaporkan sebarang salah laku membabitkan pegawai dan anggota polis termasuklah dengan mengambil bukti perbuatan tersebut secara bergambar mahupun rakaman video.
Ketua Polis Johor, Datuk Ayob Khan Mydin Pitchay berkata, tindakan tegas akan diambil mengikut lunas undang-undang termasuklah tindakan mahkamah dan tatatertib.
Katanya, antara kesalahan yang boleh dilaporkan termasuklah perbuatan merokok di dalam restoran dan bermain judi nombor ekor.
“Sekiranya masyarakat ternampak anggota polis yang menghisap rokok di dalam restoran, mereka boleh mengambil bukti bergambar dan menyerahkan kepada bilik gerakan atau kongsi secara terus di laman Facebook Polis Johor.
“Kita akan ambil tindakan, merokok di dalam restoran merupakan satu kesalahan, lebih lagi mereka anggota polis,” katanya kepada pemberita selepas menghadiri Program High Profile Policing di pusat beli belah Midvalley Southkey, di sini hari ini.
Beliau berkata demikian ketika mengulas aduan orang awam berhubung salah laku anggota polis yang dilakukan secara terang-terangan khususnya menghisap rokok di dalam restoran.

Tambah Ayob Khan lagi, selain daripada perbuatan tersebut salah di sisi undang-undang, ia juga mencemarkan imej polis sekiranya dilakukan dengan memakai pakaian seragam atau pakaian polis lain.
“Polis lagi lah tak boleh, mereka sepatutnya menegakkan undang-undang bukan melanggar undang-undang.
“Jika ada bukti kita akan ambil tindakan, tiada layanan istimewa sama ada mereka polis atau bukan polis, jika langgar undang-undang kita akan tangkap,” ujarnya.
Sementara itu, dalam program berkenaan, beliau turut meluangkan masa beramah mesra dan mengedarkan risalah berkaitan pencegahan jenayah komersil kepada pengunjung.- K! ONLINE


Harga RM16.99 tapi ditampal RM24.99
Oleh MOHD SYALMIZI HAMID

28 November 2021, 4:40 pm
GEORGE TOWN – Seorang pengguna mendakwa mengalami kekeliruan berikutan terdapat pertindihan tanda harga bagi sebotol penyegar kasut di sebuah kedai kasut di pusat beli belah di Bayan Baru di sini.
Menurut pengguna yang enggan dikenali itu, dia mendapati tanda harga sedikit tebal sebelum bertindak menanggalkannya dan mendapati dua tanda harga sebelum memaklumkan kepada pihak kedai.
Pelanggan wanita itu mendakwa penyegar kasut yang berharga RM16.99 itu didapati ditampal secara bertindih dengan tanda harga RM24.99.
Sementara itu, Pejabat Kementerian Perdagangan Dalam Negeri dan Hal Ehwal Pengguna Cawangan Timur Laut, dalam satu kenyataan berkata, pihaknya melakukan pemeriksaan kira-kira pukul 10.50 pagi hari ini membabitkan dua pegawai penguatkuasa berhubung aduan kekeliruan harga barang tersebut.
Pegawai KPDNHEP Cawangan Timur Laut memeriksa sebuah kedai kasut di Bayan Baru di George Town hari ini.
Kenyataan berkenaan berkata, pihaknya mendapati tanda harga dipamerkan dengan jelas pada barang yang diadu iaitu SHOE DEO dan tiada pertindihan.
“Harga yang dipamerkan adalah RM16.99 dan peniaga memaklumkan mungkin berlaku kesilapan yang dilakukan oleh pekerja semasa proses meletakkan tanda harga.

“Sistem komputer juga memaparkan harga jualan RM16.99, manakala pemeriksaan ke atas produk lain mendapati tidak berlaku pertindihan harga pada satu item jualan,” kata kenyataan itu.
Menurut kenyataan tersebut lagi, pengusaha premis diberi amaran agar lebih teliti dalam proses meletakkan tanda harga dan tindakan tegas akan diambil sekiranya perkara sama berulang. – K! ONLINE


Maut kemalangan dalam perjalanan ziarah jenazah ibu
Oleh MOHD AZLI ADLAN

28 November 2021, 4:19 pm
SETIU – Hasrat seorang wanita untuk menziarah jenazah arwah ibunya yang meninggal dunia kelmarin tidak kesampaian apabila dia maut dalam kemalangan di KM 74, Jalan Air Sejuk di sini hari ini.
Dalam kejadian pada pukul 7.15 pagi itu, Nadia Fizatul Hanim Zamani, 23, meninggal dunia akibat kecederaan parah di bahagian kepala.
Ketua Polis Daerah Setiu, Deputi Superintendan Afandi Hussin berkata, suami mangsa, Muhamad Nazirul Rameli, 23, pula mengalami kecederaan pada beberapa bahagian badan.
Beliau berkata, sewaktu kejadian, pasangan suami isteri yang menetap di Johor itu dipercayai dalam perjalanan pulang ke kampung Nadia Fizatul Hanim di Kampung Pulai Chondong, Machang, Kelantan.
“Sewaktu tiba di lokasi kejadian, kereta Perodua Kancil yang dinaiki mereka dipercayai tiba-tiba hilang kawalan sebelum terbabas ke bahu jalan.
“Isteri pemandu (Nadia Fizatul Hanim) tercampak keluar dari kereta sebelum disahkan meninggal dunia oleh anggota perubatan yang tiba tidak lama kemudian,” katanya ketika dihubungi Kosmo! di sini hari ini.

Afandi berkata, mayat Nadia Fizatul Hanim telah dihantar ke Unit Forensik Hospital Setiu di sini untuk dibedah siasat. – K! ONLINE


Semak ujian khas MRSM mulai esok
Oleh MOHD. RAFIE AZIMI

28 November 2021, 4:37 pm
KUALA NERANG – Seramai 74,472 pelajar yang memohon masuk ke tingkatan 1 dan 4 di Maktab Rendah Sains Mara (MRSM) sesi 2022 boleh menyemak kelayakan untuk menduduki ujian khas sebelum dipilih memasuki sekolah tersebut bermula esok.
Menteri Pembangunan Luar Bandar, Datuk Seri Mahdzir Khalid berkata, Majlis Amanah Rakyat (Mara) menerima sebanyak 57,122 permohonan ke tingkatan 1 dan 17,350 permohonan ke tingkatan 4 MRSM.
Katanya, pelajar akan dipanggil untuk menduduki Ujian Kecenderungan Kemasukan ke MRSM (UKKM), Ujian Khas Ulul Albab dan Ujian Teknikal secara berperingkat bermula 3 Disember ini hingga 30 Januari tahun hadapan.
“Semakan tarikh, masa dan tempat ujian boleh dibuat secara dalam talian bermula pukul 10 pagi, 29 November ini melalui portal rasmi Mara.
“Pemohon akan menerima notifikasi menerusi khidmat pesanan ringkas (SMS) atau e-mel yang telah didaftarkan semasa permohonan,” katanya.
Beliau berkata demikian pada sidang akhbar selepas Majlis Penyerahan Buku dan Topi Keledar Sumbangan Yayasan Perintis Malaysia di Pejabat Pendidikan Daerah Padang Terap di sini hari ini.

Menurut Mahdzir, ujian khas itu akan bermula pada 3 Disember ini bagi calon yang berada di Kedah, Kelantan, Johor dan Terengganu manakala bagi calon dari negeri lain akan bermula pada 4 Disember ini.
“Kesemua calon yang terlibat akan menduduki ujian khas itu di 61 pusat ujian terpilih yang melibatkan 53 MRSM di seluruh negara selain lapan Institusi Pendidikan Mara di Selangor dan Negeri Sembilan.
“Calon tidak dibenarkan untuk membuat sebarang pertukaran tarikh, masa dan tempat ujian yang telah ditetapkan,” ujarnya. – K! ONLINE


Banduan papa terima derma lebih RM5 juta
Oleh KOSMO!

28 November 2021, 4:30 pm
BANDAR JEFFERSON, MISSOURI – Lebih 200,000 orang awam telah mendermakan wang menerusi kutipan dana online bagi membantu banduan, Kevin Strickland yang dibebaskan  selepas menjalani hukuman penjara selama 43 tahun atas tiga tuduhan membunuh yang tidak dilakukannya, lapor akhbar New York Times kelmarin.
Strickland, 62, meninggalkan penjara Missouri Selasa lalu dalam keadaan papa kedana, namun menerima sumbangan berjumlah lebih AS$1.3 juta (RM5.51 juta). Dana tersebut bagi membantu lelaki itu untuk memulakan kehidupan baharu.
“Mahkamah telah ‘menggagalkan’ saya dan mereka patut cuba untuk menjadikan kehidupan saya lebih selesa.
“Saya amat menghargai sumbangan yang diberikan oleh orang ramai bagi membantu saya menyesuaikan diri dengan masyarakat,” kata Strickland.
Pengumpulan dana online yang dianjurkan menerusi kempen Midwest Innocence Project itu adalah hasil buah fikiran  salah seorang peguamnya, Tricia Rojo Bushnell.
Bushnell berkata, dia biasa  mengumpulkan dana untuk anak guamnya yang baru dibebaskan, namun jumlah yang diperoleh untuk Strickland adalah sesuatu yang mengejutkan.

“Saya fikir ia memberikan kami harapan. Masyarakat  bertindak untuk menghulurkan bantuan dan ia cukup menakjubkan,” kata Bushnell.
Tambahnya, Strickland akan menerima kesemua wang tersebut sebaik sahaja dia membuka  akaun bank.
The Midwest Innocence Project juga akan menyediakan penasihat kewangan untuk membantu lelaki itu menstrukturkan wang yang diterima dan menentukan cara dia mahu membelanjakannya.
Strickland pada tahun 1979 telah disabit atas tiga pertuduhan membunuh  dan dijatuhi hukuman penjara seumur hidup tanpa parol selama 50 tahun dan dua hukuman penjara selama 10 tahun yang berjalan serentak.
Strickland dituduh membunuh Sherrie Black, 22, Larry Ingram, 21 dan John Walker, 20 pada 25 April 1978.
Dalam pembebasannya Selasa lalu, Hakim dari Mahkamah Rayuan Daerah Barat Missouri, James Welsh mengatakan bahawa Strickland telah didapati bersalah walaupun kekurangan bukti fizikal yang mengaitkannya dengan lokasi kejadian, manakala seorang lagi yang disabitkan dalam pembunuhan itu berkata, Strickland tidak terlibat dalam jenayah tersebut sebelum menarik balik keterangannya. – AGENSI


Empat beranak tular Tik Tok ugut, rosakkan kereta ditangkap
Oleh ISKANDAR SHAH MOHAMED

28 November 2021, 5:07 pm
KUALA LANGAT – Tindakan empat beranak dipercayai mengugut seorang wanita selain merosakkan kenderaan dengan rotan kayu membawa padah apabila ditahan di rumah mereka di Kampung Tumbuk Darat Tanjong Sepat, baru-baru ini.
Kesemua suspek terdiri daripada pasangan suami isteri dan dua anak perempuan berusia 21 hingga 49 tahun diberkas pukul 9 malam, Khamis lalu.
Penahanan mereka susulan video Tik Tok berdurasi 19 saat atas nama “mokcik cun” dan tular sehingga mendapat 22,800 tanda suka dan 901 perkongsian yang dilakukan mangsa sendiri merupakan seorang wanita berusia 41 tahun.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, siasatan awal mendapati kejadian berpunca salah faham dengan tindakan mangsa yang merupakan suri rumah meletakkan status ‘Boikot anti vaksin terutama peniaga satey’ di media sosial Tik Tok sehingga menjadi tular.
Katanya, wanita itu pernah pergi ke rumah salah seorang suspek untuk memujuk supaya mengambil suntikan vaksin bagi ibu mentua mereka.
“Namun, mereka menolak pujukan itu dan suspek yang tersinggung dengan status dimuat naik di media sosial bertindak menyerang mangsa bersama ahli keluarga lain.

“Ksemua suspek yang menaiki kereta jenis Proton Preve telah menahan kenderaan dinaiki mangsa sebelum seorang daripada suspek memukul dan memecahkan kereta mangsa,” katanya dalam kenyataan hari ini.
Kata beliau, perbuatan suspek menyebabkan mangsa berasa takut dan terancam sehingga anak lelaki mangsa berusia lima tahun menangis ketakutan.
Ujar Ahmad Ridhwan, mangsa dan anaknya yang berada dalam kereta mereka bagaimanapun tiada mengalami sebarang kecederaan.
“Manakala kereta mangsa kemek di bahagian bonet hadapan, belakang dan sebelah pemandu namun cermin tidak pecah sepenuhnya,” katanya.
Jelas beliau, sepanjang insiden itu mangsa kemudiannya telah membuat Tik Tok dengan nama “mokcik cun” menggunakan telefon bimbit dan telah viralkan insiden tersebut.
“Kita telah merampas sebatang kayu rotan yang digunakan ketika kejadian dan kesemua mereka direman empat hari sehingga esok.
“Kes disiasat mengikut Seksyen 506 atau 427 Kanun Keseksaan,” katanya.-K!ONLINE


Bot karam, nelayan terapung tujuh jam di laut
Oleh NIK NUR IZZATUL HAZWANI NIK ADNAN

28 November 2021, 4:52 pm
KEMAMAN – Seorang nelayan berdepan detik cemas apabila bot gentian kaca dinaikinya karam akibat dipukul ombak besar, di perairan Pulau Kapas, Marang semalam.
Dalam kejadian pada pukul 10 pagi itu, mangsa, Mohd. Nasir Othman, 45, terpaksa berpaut pada botnya yang hampir tenggelam selama hampir tujuh jam.
Pengarah Zon Maritim Kemaman, Komander Maritim Rashidilhadi Abd. Rashid berkata, mangsa bernasib baik kerana kelibatnya yang nyawa-nyawa ikan dilihat sebuah bot tunda, Macallan 9 yang kebetulan melalui lokasi itu pada pukul 5 petang semalam.
“Bot tunda itu dalam perjalanan ke Indonesia dari Thailand. Mereka memaklumkan penemuan mangsa kepada Maritim Malaysia (APMM) pada pukul 7.22 petang.
“Sebaik menerima maklumat, bot Penggalang 16 digerakkan untuk mengambil mangsa dari bot tunda itu pada kedudukan 10 batu nautika dari Kuala Kemaman,” katanya kepada Kosmo! di sini hari ini. -K! ONLINE


Sindiket seludup PATI tumpas dalam sejam
Oleh ISKANDAR SHAH MOHAMED

28 November 2021, 4:32 pm
KUALA SELANGOR – Satu sindiket penyeludupan pendatang asing tanpa izin (PATI) tumpas dalam tempoh sejam menerusi dua serbuan berasingan sekitar Tanjong Karang di sini, semalam.
Dalam kejadian bermula pukul 4 pagi itu berjaya menahan seorang tekong dan dua transporter masing-masing lelaki berusia 34 dan 37 tahun.
Turut ditangkap adalah 79 PATI termasuk di sebuah premis kediaman yang dijadikan transit kepada warga asing yang baharu tiba di negara ini.
Pegawai Pemerintah Batalion 4 Pasukan Gerakan Am (PGA), Superintendan Rizal Mohamed berkata, pihaknya terlebih dahulu berjaya mengesan dan menahan sebuah kenderaan dalam keadaan mencurigakan di sebuah stesen minyak Batu 8 dengan pemeriksaan terdapat lima lelaki.
Katanya, dua daripadanya merupakan transporter dan selebihnya PATI.
“Soal-siasat membawa kepada serbuan di premis kediaman yang dipercayai rumah transit di Kampung Sungai Terap dengan menahan seorang lelaki yang bertindak sebagai tekong bersama sebuah kenderaan.

“Hasil pemeriksaan lanjut kemudiannya menemui 69 lelaki dan tujuh wanita berusia 16 dan 23 tahun yang kesemuanya tidak mempunyai dokumen pengenalan diri,” katanya dalam kenyataan hari ini. -K! ONLINE


Bekas Ketua Polis Perak, Negeri Sembilan meninggal dunia
Oleh NOR AINNA HAMZAH

28 November 2021, 4:56 pm
SEREMBAN – Bekas Ketua Polis Perak dan Negeri Sembilan, Datuk Osman Salleh, 65, meninggal dunia di Unit Rawatan Rapi (ICU) Hospital Tuanku Ja’afar (HTJ) di Seremban, tengah hari tadi.
Allahyarham difahamkan meninggal dunia selepas enam hari dimasukkan ke unit rawatan rapi (ICU) hospital berkenaan akibat jangkitan Covid-19 dan jangkitan kuman dalam darah.
Berita kematian yang juga merupakan Pengerusi Persatuan Bekas Pegawai Kanan Polis (Respa) Negeri Sembilan itu turut dikongsikan menerusi akaun Facebook anaknya, Dr. Mohd. Hafiz Osman.
“Innalillahiwainnailaihirojiun, Assalamuaaikum semua..dukacita dimaklumkan, ayahanda saya, Osman Bin Salleh telah pun menghembuskan nafasnya yang terakhir pada pukul 12.51 tengah hari tadi di Hospital Tuanku Ja’afar, Seremban.
“Jenazah, abah, insya-Allah akan dikebumikan di Tanah Perkuburan Bandar Ainsdale, Labu, sekitar pukul 4 hingga 5 petang ini,” katanya.
Pangkat terakhir Allahyarham dalam perkhidmatan polis ialah Komisioner Polis (CP) dan bersara pada 13 Februari 2016.

Allahyarham meninggalkan seorang isteri Datin Halijah Mohd Rashid. -K! ONLINE


Lelaki tular rampas beg direman sehari
Oleh ISKANDAR SHAH MOHAMED

28 November 2021, 4:34 pm
SHAH ALAM – Seorang pemandu lelaki yang dipercayai merampas beg tangan wanita yang melanggar keretanya di Kilometer 14.6 Lebuh Raya  Persekutuan di sini, semalam direman selama sehari bagi membantu siasatan.
Ketua Polis Daerah Shah Alam, Asisten Komisioner Baharudin Mat Taib berkata, kebenaran reman itu dikeluarkan oleh Mahkamah Majistret di sini, hari ini.
“Mahkamah mengambil kira faktor usia suspek yang perlu menjaga isterinya yang sakit stroke (angin ahmar).
“Reman ke atas lelaki berkenaan dibenarkan hanya sehari bagi membantu siasatan,” katanya dalam kenyataan hari ini.
Semalam, Kosmo! melaporkan insiden pukul 1.33 petang itu tular di media sosial menerusi video yang memaparkan lelaki berusia 56 tahun berkenaan meminta wanita tersebut supaya menyerahkan kad pengenalan. -K! ONLINE


Wanita tertembak kemaluan sendiri
Oleh KOSMO!

28 November 2021, 3:27 pm
UPSON, GEORGIA – Seorang model wanita dikejarkan ke hospital selepas tertembak kemaluan  a sendiri ketika melakukan aksi tidak senonoh menerusi sebuah laman web lucah untuk tatapan penonton, lapor akhbar New York Post semalam.
Hunter Daman, 27, secara tidak sengaja melepaskan tembakan ke arah bahagian sulitnya ketika melakukan rakaman aksi tidak senonoh.
“Mangsa menembak alat sulitnya sendiri secara tidak sengaja,’’ kata anggota paramedik, Brittany Riversmed.
Siasatan lanjut mendapati mangsa bersendirian di dalam bilik tidurnya apabila tembakan dilepaskan menggunakan sepucuk pistol.
Polis mengesahkan kejadian tersebut  sebagai kegagalan pengendalian senjata api.
Pemilik pistol tersebut, Jordan Allen berkata, dia yang merupakan teman serumah Daman ketika itu berada di bahagian dapur,  sebelum menemui mangsa dalam keadaan berlumuran darah pada bahagian kakinya.

Allen turut menjelaskan bahawa Daman mempunyai pengikut di sebuah laman web lucah, di mana orang ramai membayarnya untuk membuat video seks.
Dia percaya tembakan itu dilepaskan ketika mangsa sedang merakam satu klip video untuk platform tersebut. – Agensi


Indeks jenayah di Johor turun 40 peratus
Oleh MOHAMAD FAIZAL HASHIM

28 November 2021, 3:49 pm
JOHOR BAHRU – Indeks jenayah di negeri ini mencatatkan penurunan sebanyak 40 peratus sejak awal tahun hingga bulan lalu berbanding tempoh yang sama pada tahun lalu.
Ketua Polis Johor, Datuk Ayob Khan Mydin Pitchay berkata, statistik itu melibatkan jenayah kekerasan, harta benda, curi motosikal, pecah rumah dan samun berkawan tanpa senjata api.
Katanya, sebanyak 3,707 kes direkodkan sejak Januari sehingga bulan lalu berbanding 6,176 kes pada tempoh sama tahun sebelumnya yang merekodkan pengurangan sebanyak 2,469 kes.
“Jenayah kekerasan menunjukkan penurunan sebanyak 355 kes iaitu 31 peratus, jenayah harta benda pula merekodkan 2,114 kes (42 peratus) dan curi motosikal mencatatkan 1,062 kes (51.7 peratus).
“Bagi jenayah pecah rumah merekodkan penurunan 762 kes (27.2 peratus), manakala kes samun berkawan tanpa senjata api pula sebanyak 223 kes (42.5 peratus),” katanya pada Program Town Hall Discussion di Ibu Pejabat Polis Daerah (IPD) Johor Bahru Selatan, di sini hari ini. -K! ONLINE


Negeri Sembilan peruntuk RM3 juta bantu usahawan
Oleh ZAKKINA WATI AHMAD TARMIZI

28 November 2021, 3:22 pm
SEREMBAN- Kerajaan Negeri Sembilan memperuntukkan sebanyak RM3 juta menerusi Tabung Pembangunan Usahawan Negeri Sembilan Plus (Tuns Plus) yang telah dimanfaatkan oleh 213 orang usahawan.
Menteri Besar, Datuk Seri Aminuddin Harun berkata, bantuan iaitu berupa pinjaman kewangan tanpa faedah dilihat berupaya membantu usahawan penerima untuk meningkatkan kapasiti dan keupayaan perniagaan sedia ada mereka ke tahap lebih baik.
“Tuns Plus merupakan program yang baharu diperkenalkan pada tahun ini berapa bantuan pembiayaan dalam bentuk pinjaman mudah tanpa faedah kepada usahawan mikro. Sehingga kini sebanyak RM3 juta telah diperuntukan dan telah memberi manfaat kepada seramai 213 penerima,” katanya kepada pemberita selepas melancarkan program Nismilan Showcase 2021 di Nilai di sini hari ini.
Yang Hadir sama, Pengerusi Jawatankuasa Bertindak Pelaburan, Perindustrian, Keusahawanan, Pendidikan dan Modal Insan negeri, Datuk Dr. Mohamad Rafie Ab. Malek dan Setiausaha Kerajaan Negeri Negeri Sembilan, Datuk Dr. Razali Ab. Malik.
Sebelum ini, program bantuan kepada usahawan itu dikenali sebagai Tabung Pembangunan Usahawan Negeri Sembilan (Tuns) yang diperkenalkan dua tahun lalu yang merupakan bantuan pembiayaan dalam bentuk geran, disasarkan kepada penjaja dan peniaga kecil di Negeri Sembilan.
Sebanyak 4,147 usahawan telah dibantu menerusi program berkenaan menerusi peruntukan keseluruhan sebanyak RM12 juta. -K! ONLINE


Syiling datang balik walau sudah dibuang
Oleh KOSMO!

28 November 2021, 4:01 pm
PETALING JAYA – Perasaan hasad dengki sememangnya tidak pernah padam dalam kamus masyarakat kita walaupun sudah berada dalam dunia moden ketika ini.
Daripada timbulnya perasaan hasad dengki maka timbul tindakan yang diluar jangkaan akal fikiran manusia normal sehingga ada yang sanggup berbunuhan sesama sendiri.
Itu kisah yang berani berdepan, lain pula kisahnya jika ada yang tidak berpuas hati namun takut untuk berdepan, dengan fikiran singkat mereka mudah iaitu menggunakan ‘sihir’.
Melalui perkongsian di Facebook milik Are Fiq menyatakan tentang tindakan orang yang berkemungkinan ingin melakukan khianat kepadanya.
Are Fiq turut berkongsi cerita mengenai penemuan duit kertas RM1 dan duit syiling di halaman rumahnya yang mana asuk usul duit berkenaan tidak diketahui dari mana.
Paling tidak masuk akal jelasnya, setiap kali kumpul serta buang duit-duit berkenaan pasti duit-duit itu kembali semula di kawasan rumahnya.

“Aku pun tak paham apa orang nak buat khianat dekat aku dan keluarga, yang aku tahu kalau kumpul duit keliling rumah aku ni memang banyak, tiap kali buang mesti ada balik.
“Yang mana cuba nak buat khianat tu insaflah, aku ni bukannya meniaga juta-juta, orang senang nak buat macam- macam,” jelasnya.
Tambahnya lagi, jangan sesekali kutip duit syiling yang anda jumpa terutamanya di halaman rumah,di depan pintu rumah, di sebelah kereta anda dan syiling yang tak tahu asal usulnya dari mana.
“Sebagai contoh anda nak masuk kereta tiba-tiba ada syiling diatas lantai sebelah kereta anda. Sedangkan semasa anda turun kerata syiling berkenaan tiada disitu.
“Contoh kedua, anda nak keluar rumah tiba-tiba ternampak syiling dihadapan rumah, jangan terus ambil ya. Zaman sekarang jika orang nak sihir, berbagai-bagai cara,” katanya.
Kongsinya lagi, akibat kianat dari sihir syiling yang disaluti tanah kubur…merana satu badan, bila malam bedenyut-denyut, bisa-bisa sampai menangis menahan kesakitan.
“Berhati-hatilah bila anda tejumpa sihir seperti ini. Jangan sesekali cuba sntuh,sekiranya tiada keyakinan diri dan doa pendinding diri,sebaliknya sapulah dan terus buang,” ujarnya. – K! ONLINE.


“Satu kampung aku boleh lawan tau”
Oleh KOSMO!

28 November 2021, 4:03 pm
PETALING JAYA – Kenangan pada zaman kanak-kanak pasti sahaja tidak akan luput dalam fikiran kita walaupun sudah meningkat dewasa.
Zaman kanak-kanak ditempuh tanpa rasa bersalah, tidak pernah fikirkan tentang bekerja, wang serta masalah-masalah lain, yang ada cuma ingin berseronok dan bermain.
Walaupun dalam berseronok, ada juga timbul perasaan tidak puas hati kemudiannya bergaduh manja dengan sahabat sepermainan.
Namun dalam satu perkongsian di laman sosial ketika ini, dua kanak-kanak dilihat bergaduh sesama mereka tanpa mengetahui punca sebenar pergaduhan tersebut.
Klip video tersebut walaupun nampak biasa dan tidak ada apa-apa kandungan menarik, namun dialog yang dituturkan oleh dua kanak-kanak itu amat menghiburkan.
“Satu kampung aku boleh lawan tau,” jelas salah seorang kanak-kanak tersebut.

Kemudian dibalas oleh seorang lagi selepas berjaya menjatuhkan lawannya,”ini satu kampung? Ini sampah,” jelasnya.
Rata-rata orang ramai yang menyaksikan video tersebut menyatakan dialog yang dikeluarkan dua kanak-kanak itu seperti dialog yang diungkapkan dalam salah satu filem Allahyarham Tan Sri P. Ramlee.
“Sebiji dialog filem P. Ramlee. Budak-budak ni mengingatkan aku pada zaman kecil aku betul la. Jangan gaduh dik tak baik,” jelas Pendekar Mustarji.
“Wah marah betul kawan tu ye. Kenapa bunyi macam cerita klasik, semoga adik membesar pun guna la perkataan klasik macam ni,” jelas Padle Zahree. – K! ONLINE.


Undi 18 tahun, Johor pinda Fasal 16
Oleh MOHD SHARKAWI LONDING

28 November 2021, 3:13 pm
ISKANDAR PUTERI – Persidangan khas Dewan Undangan Negeri (DUN) Johor akan diadakan dalam masa segera bagi meminda had umur kelayakan calon bertanding di negeri itu daripada 21 kepada 18 tahun.
Menteri Besar, Datuk Hasni Mohammad berkata, sidang khas itu bagi meminda Fasal 16 Bahagian 2 Undang-Undang Tubuh Kerajaan Johor yang ketika ini hanya membenarkan warganegara berusia 21 tahun dan bermastautin di Johor layak menjadi calon Ahli Dewan Undangan Negeri (ADUN).
Beliau berkata, Johor diminta untuk mengambil tindakan berhubung pelaksanan umur minimum calon 18 tahun bagi kerusi DUN selaras dengan peruntukan Seksyen 5 Jadual Kelapan Perlembagaan Persekutuan yang dipinda melalui Akta Perlembagaan (Pindaan) 2019 [Akta A1603] yang diwartakan pada 10 September 2019 dan berkuat kuasa pada 11 September 2019.
“Bagaimanapun sekiranya sesuatu pilihan raya melibatkan kerusi Dewan Negeri, calon 18 tahun masih belum boleh bertanding selagi tidak pinda. Suruhanjaya Pilihan Raya (SPR) menyarankan negeri-negeri untuk pinda undang-undang tubuh bagi membolehkan umur minimum diturunkan kepada 18 tahun selaras Seksyen 5 Jadual Kelapan.
“Justeru amat wajar bagi mematuhi Perlembagaan Persekutuan dan untuk keseragaman syarat jadi calon bagi kerusi Parlimen dan DUN, pindaan pada undang-undang tubuh negeri bagi menurunkan umur minimum dilaksanakan.
“Untuk tujuan itu, satu sidang khas Dewan Negeri akan diadakan seberapa segera bagi meminda Fasal 16 Bahagian Kedua Undang-Undang Tubuh Kerajaan 1895 bagi DUN selaras dengan pindaan Seksyen 5 Jadual Kelapan,” katanya.

Beliau berkata demikian ketika sesi penggulungan Belanjawan Johor 2022 pada Sidang Keempat DUN Johor yang ke-14, di Bangunan Sultan Ismail di sini, hari ini.
Minggu lalu, semua Menteri Besar dan Ketua Menteri bersetuju meminda Undang-Undang Tubuh Kerajaan Negeri bagi membolehkan individu berusia 18 tahun menjadi calon Pilihan Raya Umum (PRU), Pilihan Raya Negeri (PRN) dan Pilihan Raya Kecil (PRK).
Perkara itu dipersetujui dalam Mesyuarat Menteri Besar dan Ketua Menteri (MBKM) Ke-137 yang dipengerusikan Perdana Menteri, Datuk Seri Ismail Sabri Yaakob.
Setakat ini, beberapa negeri telah meminda perlembagaan negeri masing-masing bagi tujuan tersebut antaranya termasuk Sabah pada Disember 2019; Perlis (Mei 2020); Terengganu (Ogos 2020); Sarawak (November 2020); Kelantan (Disember 2020) dan Perak (Julai 2020) dan Pulau Pinang (September 2021) dan Kedah, baru-baru ini.-K! ONLINE


Tiada banjir besar di Kelantan tahun ini
Oleh ROHANA MOHD. NAWI

28 November 2021, 3:02 pm
PASIR MAS – Kelantan dijangka tidak mengalami banjir besar tahun ini berikutan purata taburan hujan yang turun di seluruh negeri sudah mencecah sehingga 68 peratus setakat ini.
Menteri Alam Sekitar dan Air, Datuk Seri Tuan Ibrahim Tuan Man berkata, data hujan tahunan oleh Jabatan Pengairan dan Saliran (JPS) menunjukkan baki peratusan taburan hujan adalah kira-kira 32 peratus.
“Purata hujan tahunan di Kelantan dianggarkan sebanyak 2,700 millimeter (mm). Setakat ini, hujan sudah turun sebanyak 1,835 mm dengan baki kira-kira 875 mm. Hanya tinggal beberapa episod hujan sahaja lagi.
“Insya-Allah banjir di Kelantan tahun ini tidak besar seperti sebelum ini atau pada 2014. Jika hujan lebat dalam tempoh lima jam, kemungkinan kejadian banjir kilat sahaja yang berlaku,” katanya kepada pemberita selepas meninjau Projek Penstabilan Tebing Sungai Kelantan di Kampung Pohon Celagi di sini hari ini.
Sementara itu, Tuan Ibrahim berkata, JPS sentiasa membuat pemantauan terutamanya di kawasan berisiko banjir dan tanah runtuh di seluruh negara.
“Beberapa kawasan berisiko terutamanya pantai dan sungai sudah dikenal pasti. Antaranya Bachok dan Pasir Mas di Kelantan, Yan (Kedah) serta Ampang (Selangor). Bagi kawasan berisiko ini, kita sudah membuat persediaan awal dengan membaik pulih kerosakan,” katanya.


Jalan kaki 290 km, tunai nazar kerajaan benarkan rentas negeri
Oleh AIMUNI TUAN LAH

28 November 2021, 3:10 pm
GUA MUSANG – Seorang lelaki nekad untuk berjalan kaki sejauh 290 kilometer (km) merentas negeri Selangor, Pahang dan Kelantan sebagai nazar untuk pulang ke kampung halamannya di Kampung Bertam Baru di sini.
Mohd. Syahrizal Harun, 40, atau lebih dikenali sebagai Mat yang bekerja sebagai juruteknik di sebuah syarikat swasta di ibu kota berjaya menunaikan nazarnya selepas berjalan kaki selama empat hari.
Menurut Mat, sebelum ini dia tertekan kerana sudah dua tahun tidak dapat balik ke kampung halamannya akibat pandemik Covid-19.
Katanya, sebelum pengumuman kebenaran rentas negeri dibuat oleh pihak kerajaan, dia bernazar untuk pulang ke kampung dengan cara berjalan kaki sebagai tanda kesyukuran.
“Pada malam Khamis lalu, saya mula berjalan kaki bermula dari Tol Gombak, Selangor pada pukul 11 malam dengan berbekalkan pelitup muka dan air mineral. Alhamdulillah, saya selamat sampai di Hentian Gua Musang pada pukul 5 pagi tadi.
“Sepanjang perjalanan pada hari kedua dan ketiga, saya kerap kali berhenti kerana cuaca hujan dan merawat kaki yang melecet,” katanya ketika ditemui pemberita di Hentian Gua Musang hari ini.

Kepulangan Mat ke Gua Musang disambut oleh Pengerusi Eksekutif Konsortium E-Mutiara Berhad (E-Mutiara), Che Ibrahim Che Ismail bersama Ahli Dewan Undangan Nenggiri, Ab. Aziz Yusoff dan Yang Dipertua Majlis Belia Jajahan Gua Musang, Mohd. Azmawi Fikri Abdul Ghani. -K! ONLINE


Saya tak kisah tiada masa dengannya – Alyah
Oleh SAIRUL ZAMRI MISRANI

28 November 2021, 3:59 pm
PETALING JAYA – Penyanyi Datin Alyah mengakui ruang masanya bersama suami, Datuk Ramli MS atau Tok Ram menjadi terhad setiap kali tibanya program Gegar Vaganza (GV).
Alyah bagaimanapun memberitahu, dia langsung tidak terasa hati kerana sudah terbiasa dengan situasi berkenaan memandangkan program realiti popular tersebut sudah pun berjalan hampir sedekad.
“Jujurnya tiap kali tiba GV, memang rutin seharian kami jadi janggal dan jauh berbeza. Nak makan bersama di luar pun jarang sekali dan boleh dikira dengan jari.
“Tok Ram agak padat jadualnya sebab bermula Selasa, dia akan sibuk untuk persiapan konsert minggu seterusnya. Tidak mengapalah, saya sedia maklum dan faham dengan situasi begitu,” katanya.
Alyah berkata demikian ketika ditemui pada majlis memeterai perjanjian antaranya dengan syarikat pengeluar produk kesihatan dan kecantikan wanita, Kamya Glow baru-baru ini.
Sesi tersebut dilihat sebagai satu langkah mengembangkan kolaborasi perniagaan Alyah bersama Kamya Glow dalam segmen kecantikan dan kesihatan.

Dalam pada itu, Alyah atau nama sebenarnya Noor Hasliah Abu Hasan terharu apabila lagu Thank You Allah kekal menjadi pilihan pendengar pelbagai peringkat usia hingga kini.
“Rasa bersyukur sangatlah. Mana tidaknya pada usia sudah 40 tahun begini, kanak-kanak sampailah orang dewasa sukakan lagu kerohanian seperti itu.
“Ada yang kongsi dalam media sosial dan sebagainya. Terkejut dan tak sangka juga saya penerimaan lagu tersebut sampai begitu sekali,” katanya yang bakal melancarkan single terbaharu awal tahun hadapan.
Terdahulu, Alyah dan Tok Ram bernikah pada 18 Mac 2013 di Indonesia tetapi merahsiakan perkahwinan mereka selama setahun setengah sebelum diketahui media.
Hasil perkahwinan selama lapan tahun, mereka masih belum dikurniakan rezeki menimang cahaya mata. – K! ONLINE


Sistem JPJ kuno – Menteri Pengangkutan
Oleh KHAIRUL MOHD. ALI

28 November 2021, 3:25 pm
JOHOR BAHRU – Menteri Pengangkutan, Datuk Seri Dr. Wee Ka Siong menegur Jabatan Pengangkutan Jalan (JPJ) Johor agar memantau kesesakan yang berlaku di ibu pejabat jabatan tersebut khususnya pada hari Ahad.
Ka Siong berkata, pihaknya berasa sedih dan terkilan melihat orang ramai membuang masa dengan beratur panjang dan berjemur di bawah panas matahari.
“Secara terus terang, saya sedih dan terkilan apabila melihat orang ramai masih beratur panjang di sekeliling bangunan JPJ Johor. Saya terus menyiasat punca yang menyebabkan ‘queue’ yang panjang.
“Ada yang memberitahu saya bahawa Lesen Memandu Malaysia (LMM) tidak dapat diperbaharui di Pusat Transformasi Bandar (UTC) dan Pejabat Pos selain ada yang mempersoal sistem MySikap yang transaksinya dibuat secara dalam talian, namun masih lagi perlu hadir ke JPJ untuk urusan percetakan.
“Selain itu, daripada 4 mesin cetak LMM yang dibekal Percetakan Keselamatan Nasional (PKN), hanya dua mesin sahaja yang berfungsi di Pejabat JPJ Johor ini.
“Perkara ini amat mengecewakan dan saya terus menghubungi serta mengarahkan PKN segera membaiki atau menghantar mesin cetak LMM,” katanya dalam laman Facebook miliknya selepas melakukan lawatan mengejut ke Ibu Pejabat JPJ Johor, di sini hari ini.

Tambah beliau, sistem perkhidmatan kaunter JPJ yang sedia ada yang telah berusia lebih 10 tahun terlalu kuno dan perlu dimodenkan selari dengan era digitalisasi. -K! ONLINE


Dua beradik cedera terlibat kemalangan tujuh kereta
Oleh NOOR HASLIZA NUSI

29 November 2021, 11:41 pm
GEORGE TOWN – Dua beradik mengalami cedera ringan apabila kereta jenis Perodua Viva yang dinaiki mereka terlibat dalam kemalangan membabitkan tujuh buah kenderaan di Jalan Bukit Gambir di sini hari ini.
Mangsa wanita berusia 28 dan 30 tahun itu kemudiannya dibawa bagi mendapatkan rawatan di Hospital Pulau Pinang di sini oleh pasukan Perkhidmatan Penyelamatan Perawatan Kecemasan (EMRS) bomba.
Ketua Balai Bomba dan Penyelamat Jalan Perak, A’Azelan Hassan berkata, pihaknya menerima panggilan berhubung kejadian itu pada pukul 8.08 malam dan tiba di lokasi kejadian 12 minit kemudian.
Menurutnya, sebaik tiba, pihaknya mendapati hanya lima buah kereta di lokasi tersebut.
“Kejadian dilaporkan berlaku apabila sebuah kereta jenis BMW dikatakan hilang kawalan lalu masuk ke arah jalan yang bertentangan sebelum terbalik.
“Kejadian itu mengakibatkan enam buah kereta yang berada di lokasi berkenaan rosak akibat rempuhan tersebut sehingga menyebabkan dua wanita yang menaiki kereta Perodua Viva cedera ringan,” katanya ketika dihubungi hari ini.

Beliau memberitahu, pemandu kereta BMW dikatakan tidak mengalami kecederaan dan operasi menyelamat tamat sepenuhnya pada pukul 8.56 malam.
Sementara itu, kejadian kemalangan itu menyebabkan berlaku kesesakan di kedua-dua belah arah menuju ke pusat bandar dan Gelugor. K! ONLINE


Layar gergasi, sukaneka rai aksi final Piala Malaysia
Oleh KOSMO!

29 November 2021, 8:24 pm
Oleh FARAHWAHIDA AHMAD dan MUHAMMAD ZIKRI
SEGAMAT – Sempena perlawanan akhir Piala Malaysia edisi ke-100, tayangan secara layar gergasi perlawanan antara Johor Darul Takzim (JDT) menentang KL City akan dipancarkan secara langsung di daerah ini malam esok.
Siaran langsung tersebut dianjurkan oleh Majlis Belia Daerah Segamat dengan kerjasama Pejabat Daerah Segamat, Pejabat Belia dan Sukan Daerah, Pejabat Penerangan Daerah dan Agensi Anti Dadah Kebangsaan Daerah Segamat.
Menurut Pengerusi Majlis Belia Daerah Segamat, Mohd Faiz Mohamad, tayangan layar gergasi itu akan bermula seawal pukul 8 malam bertempat di HUB Belia Jalan Kolam Air Daerah Segamat.
“Tujuan utama kita menganjurkan acara ini adalah untuk memberi peluang warga Segamat merasai kehangatan malam perlawanan akhir Piala Malaysia seakan-akan berada di stadium.
“Dengan pandemik Covid-19 yang masih menular dan sop kehadiran penonton terhad di Stadium Bukit Jalil, kita mengambil inisiatif ini bagi penduduk Segamat terus kekal selamat berada dalam lingkungan daerah,” katanya ketika di hubungi di Bandar Segamat hari ini.

Acara sampingan seperti food truck, penalti shoot out dan cabutan bertuah dengan hadiah menarik seperti jersi JDT dan lain-lain lagi dijangka memeriahkan tapak tayangan layar gergasi esok.
Sementara itu di Pontian, beberapa pertubuhan dan kelab bola sepak daerah ini akan turut menganjurkan tayangan layar gergasi perlawanan antara skuad Harimau Selatan dan skuad Warga Kota bagi merancakkan malam final Piala Malaysia di Stadium Nasional Bukit Jalil.
Lokasi pertama di pekarangan Dewan Haji Othman Kampung Parit Kudus yang dianjurkan oleh PT Kudus FC dengan kerjasama Jawatankuasa Dewan Haji Othman bermula pukul  8.30 malam.
Menurut Timbalan Presiden PT Kudus FC, Mohammad Isa Ami, pihaknya teruja untuk  turut sama memeriahkan perlawanan akhir sempena Sambutan 100 tahun Piala Malaysia pada tahun ini.
“Bagi  tujuan tersebut,  peminat yang datang juga berperluang untuk membawa balik hadiah cabutan bertuah yang disediakan oleh pihak penganjur,” katanya.
Satu lagi lokasi layar gergasi akan disediakan di R&R Simpang Tiga Kayu Ara Pasong anjuran bersama Pemuda UMNO Bahagian Pontian dengan kerjasama SRCC Parlimen Pontian.
Pengerusi  SRCC Parlimen Pontian, Muhd. Helmi Buang berkata, pihaknya berharap peminat dapat hadir ke lokasi  tayangan bermula pada pukul 8.30 malam sebelum pertandingan pada pukul  9.00 malam.
“Sebagai anak Johor,  tentu kita merasa  teruja untuk menyaksikan JDT mendakap Piala Malaysia pada usia 100 tahun pada malam esok walau hanya dari jauh,” katanya. – K! ONLINE


Lelaki curi tiang besi, kabel ditahan kurang 24 jam
Oleh ASLIZA MUSA

29 November 2021, 8:21 pm
IPOH – Seorang lelaki berjaya ditangkap polis dalam tempoh kurang 24 jam selepas terbabit dalam kes curi tiang besi dan kabel di Manjoi dekat sini semalam.
Lelaki berusia 41 tahun yang mempunyai 11 rekod jenayah lampau itu ditahan pada pukul 12.15 tengah malam tadi di sebuah bangunan kosong di Manjoi.
Ketua Polis Daerah Ipoh, Asisten Komisioner Yahaya Hassan berkata, suspek ditahan susulan laporan dibuat seorang lelaki pada pukul 9.16 malam tadi.
Katanya, bertindak atas laporan tersebut, polis berjaya mengesan dan menangkap suspek serta merampas beberapa barang kes.
“Hasil ujian saringan air kencing mendapati suspek positif dadah jenis morfin dan mempunyai 11 rekod lampau bersabit kes dadah dan jenayah.
“Hasil siasatan awal mendapati suspek melakukan perbuatan itu disekitar kawasan Manjoi dan Jelapang,” katanya di sini hari ini.

Menurut beliau, suspek direman tiga hari mulai hari ini untuk siasatan mengikut Seksyen 379 Kanun Keseksaan kerana mencuri.
Terdahulu, dua video berdurasi 34 saat dan satu minit lima saat tular di aplikasi TikTok memaparkan gelagat seorang lelaki mencuri tiang besi dan kabel sambil ditegur seorang lelaki.
Difahamkan, kejadian itu masing-masing dirakam pada Khamis lalu dan semalam. -K! ONLINE.